title: Rio de Janeiro (osavaltio)

text: Rio de Janeiro () on osavaltio Brasilian kaakkoisosassa. Sen pääkaupunki on Rio de Janeiron kaupunki ja se jakautuu 92:een kuntaan. Sen naapuriosavaltiot ovat lännessä São Paulo, luoteessa Minas Gerais ja pohjoisessa Espírito Santo, etelässä rajana on Atlantin valtameri. Rio de Janeiro muodostaa kolmen naapuriosavaltionsa kanssa Sudesten (Kaakkoisen) alueen. Osavaltiossa on arviolta 16 635 996 asukasta (vuonna 2016) ja sen pinta-ala on 43 780 neliökilometriä.


title: Rio de Janeiro (osavaltio)

text: Osavaltio on tärkeä niin kulttuurisesti kuin taloudellisesti: Rio de Janeiron kaupunki on tärkeä kulttuurikohde, ja 67 prosenttia koko Brasilian kansantuotteesta tuotetaan 500 kilometrin etäisyydellä Rio de Janeiron kaupungista.


title: Rio de Janeiro (osavaltio)

text: Rio de Janeiro sijaitsee juuri Kauriin kääntöpiirin yläpuolella, joten valoisa ja pimeä aika ovat aina lähes yhtä pitkät. Koska ollaan eteläisellä pallonpuoliskolla, jouluna aurinko paistaa zeniitistä. Hämärän aikaa ei juurikaan ole.


title: Rio de Janeiro (osavaltio)

text: Lämpövyöhykkeistä alue kuuluu tropiikkiin, eli jokaisen kuukauden keskilämpötila on enemmän kuin 18 °C. Näin ollen alueella on vain yksi vuodenaika: kesä.


title: Rio de Janeiro (osavaltio)

text: Rio de Janeiron osavaltioon vaikuttaa kaakkoispasaati läpi vuoden. Vaikka itse tuuli puhaltaakin eri tavalla vuodenajasta riippuen, osavaltion kohdalla se on aina samanlainen. Edustalla on lämmin merivirta, joka saapuu päiväntasaajalta. Merivirran ansiosta Rion meriveden lämpötila ei talvisinkaan laske.


title: Rio de Janeiro (osavaltio)

text: Kesäisin sataa enemmän, sillä joulukuussa aurinko paistaa zeniitistä ja alueen yllä on matalapaineen keskus. Koska Rio de Janeiro on kuitenkin varsin kaukana päiväntasaajasta, ei voimakkaita sade- ja kuivaa kautta esiinny. Talvella, eli heinäkuussa aurinko on siirtynyt Kravun kääntöpiirille, auringonsäteet osuvat viistommin Rio de Janeiron alueelle ja sataa vähemmän.


title: Rio de Janeiro (osavaltio)

text: Alueellista vaihtelua lämpötilassa esiintyy paljon. Vuorilla sijaitsevissa kaupungeissa lämpötilanvaihtelu on paljon Rio de Janeiron kaupunkia voimakkaampaa Esimerkiksi Petrópoliksessa kylmimmän kuukauden lämpötila on 10–15 °C, kun Rio de Janeiron kaupungissa ei keskilämpötila koskaan putoa alle 21 °C. Itse asiassa huomattavaa vaihtelua esiintyy kaupunginosienkin mukaan; vaihteluun vaikuttavat niin korkeuserot kuin pinnanmuotojen tuulta pysäyttävä vaikutus.


title: Rio de Janeiro (osavaltio)

text: Sateet ovat tropiikille tyypillisiä: äkillisiä ja rajuja kuuroja. Sateista voi olla suuriakin haittoja, sillä yhteen mittaan voi sataa päiväkaupalla. Toisinaan rankkasateet aiheuttavat tuhoisia tulvia ja maanvyöryjä. Suuressa kaupungissa pintavalunta on suurta, ja kun viemärijärjestelmä on jossain määrin puutteellinen, ei ole harvinaista että korkeuseroiltaan mataliin kohtiin jätetyt autot peittyvät veden alle.


title: Rio de Janeiro (osavaltio)

text: Osavaltiolla on pitkä rantaviiva (636 km) Atlantin valtameren kanssa. Rio de Janeiro on rakennettu Guanabaranlahden suulle, josta se on saanut nimensäkin: Rion perustajat luulivat tulleensa joelle (nimi on suomeksi Tammikuun joki).


title: Rio de Janeiro (osavaltio)

text: Suurimmat järvet ovat Lagoa Feia ja Lagoa de Araruama. Joki Paraíba do Sul erottaa Rio de Janeiron osavaltion Minas Geraisista ja kulkee lähes koko osavaltion halki. Järviä alueella on vain muutamia, jotka kaikki sijoittuvat rannan tuntumaan. Tärkeitä vedenjakajia on vuoret alueen keskellä ja länsiosissa. Tästä syystä pintavesistöjä hallitsevatkin joet. Paraíba do Sulin lisäksi tärkeimmät joet ovat Macaé, Guandu, Piraí ja Muriaé.


title: Rio de Janeiro (osavaltio)

text: Vesistöjen kunto ei ole kehuttava. Eniten on kärsinyt Guanabaranlahti. Siihen laskee 35 eri jokea 4 000 km²:n alueelta, jolla asuu yhteensä 8,2 miljoonaa asukasta. Molemmille puolille rakennetut suuret kaupungit, kalastus ja teollisuus, öljynporaus merestä sekä jätevesien vähäinen puhdistaminen tuovat paljon saasteita. On laskettu, että päivittäin lahteen lasketaan 1,5 miljoonaa tonnia jätettä. Lahden suu on kapea, joten veden vaihtuvuus on varsin vähäistä. Nykyään yksikään lahdella olevista hiekkarannoista ei ole uimakelpoinen.


title: Rio de Janeiro (osavaltio)

text: Vuoristoisuus on tyypillistä Rio de Janeiron osavaltiolle. Maaperä on syntynyt prekambrisella geologisella kaudella noin 4 600–540 miljoonaa vuotta sitten ja se koostuu graniitista ja greissistä. Korkein kohta on vuori Pico das Agulhas Negras luoteessa, jonka korkeus on 2 787 metriä.


title: Rio de Janeiro (osavaltio)

text: Trooppisen ilmaston maannos on latosolimaannos, joka on hedelmällinen lehtipuille. Maannoksessa on runsaasti lehtijätettä, mutta hyvin vähän orgaanista jätettä. Kallioperä rapautuu nopeasti. Rauta-, alumiini- ja magnesiumoksidit eivät huuhtoudu pohjaveteen, vaan jäävät maankamaran yläosaan. Tästä johtuu maan pinnan punaruskea väri.


title: Rio de Janeiro (osavaltio)

text: Endogeenisten tapahtumien vaikutus alueella on vähäistä. Koko Brasilia sijoittuu Etelä-Amerikan litosfäärilaatalle. Laatan reunat ovat alueesta niin kaukana ettei maanjäristyksiä esiinny.


title: Rio de Janeiro (osavaltio)

text: Eksogeeniset tapahtumat sitä vastoin vaikuttavat maan pinnanmuotoihin paljon. Koska alue on rannikolla, erityisesti tuuli ja aallot ovat merkittäviä eroosiotekijöitä. Myös ihminen on omalla toiminnallaan vaikuttanut pinnanmuotoihin. Rio de Janeiron kaupungin merenrannan edustaa on aikaisemmin täytetty lähinnä kaupungin omista kukkuloista, siksi kaupungin pinnanmuodot ovat nykyään tasaisemmat.


title: Rio de Janeiro (osavaltio)

text: Rio de Janeiron asukasmäärä vuonna 2016 oli arviolta 16 635 996. Väestön määrä kasvaa yhä vaikka luonnollinen väestönkasvu on vähentynyt. Kahdessakymmenessä vuodessa vanhusten määrä on moninkertaistunut ja syntyvyys alkanut vähentyä. Työikäisiä on huomattavan paljon. Tulevaisuudessa Rio de Janeiroa odottaa sama ongelma kuin nykyisiä länsimaita: eläkeläisiä on paljon suhteessa työikäiseen väestöön. Brasilian koillisosista muutetaan Rio de Janeiroon jatkuvasti parempien työmahdollisuuksien toivossa, vaikka kouluttamattomille ja köyhille ihmisille harvoin löytyy hyvinpalkattua työtä. Tämä entisestään kasvattaa väestömäärää.


title: Rio de Janeiro (osavaltio)

text: Kaupungistumisaste on koko osavaltiossa 96,0. Asukastiheydessä on suuria alueellisia vaihteluita alle sadasta lähes kahteen tuhanteen asukkaasta neliökilometrillä. Millään alueella ei asukastiheys ole alle 50 asukasta neliökilometrillä, joten osavaltio on kauttaaltaan tiiviisti asutettu. Suurin väestötiheys on luonnollisesti Rio de Janeiron kaupungin alueella ja pienin taas aivan pohjoiskolkassa. Metropolitanan kunta, jossa Rio de Janeiron kaupunki sijaitsee, lohkaisee yli kolme neljäsosaa koko osavaltion väkiluvusta.


title: Rio de Janeiro (osavaltio)

text: Valtauskonto osavaltiossa on katolisuus. Kristinuskon suurta kannatuspohjaa voidaan selittää eurooppalaisten siirtolaisten suurella määrällä ja vaikutuksella. Eurooppalainen geeniperimä näkyy myös ihonvärissä: valkoihoisia on noin 55 %, mulatteja 30 % ja tummia 15 %.


title: Rio de Janeiro (osavaltio)

text: Rio de Janeiron elinkeinorakenne jakautuu lähinnä kahtia: jalostuselinkeinoihin ja palveluelinkeinoihin, sillä alkutuotannon osuus on minimaalinen (0,4 %). Palveluelinkeinojen runsautta selittää turismin merkitys elinkeinona, mutta myös kotitaloudenhoitajien ja siivoajien yleisyys.


title: Rio de Janeiro (osavaltio)

text: Brasiliassa kuiluista rikkaiden ja köyhien välillä on yksi maailman suurimmista. Kansallinen vähimmäispalkka on noin 50 euroa. Ammatit jakaantuvatkin voimakkaasti matala- ja korkeapalkkaisiin. Jatkuva kouluttamattomien ihmisten muuttovirta erityisesti Koillis-Brasiliasta pitää yllä matalapalkka-alojen työvoimaa. Köyhillä ei ole varaa asuntoihin työpaikkojen lähellä, muttei myöskään julkisen liikenteen maksuihin. Tämä on synnyttänyt suuria slummialueita, faveloita, aivan osavaltion pääkaupungin Rio de Janeiron keskustaan.


title: Rio de Janeiro (osavaltio)

text: Koulutuksen puute on suurin syy köyhyyteen. Valtion, osavaltion tai kaupungin ylläpitämiä ilmaisia kouluja kyllä on, mutta niiden taso alaluokilla on hyvin heikko yksityisiin kouluihin verrattuna. Julkiset yliopistot taas ovat maan parhaita, mutta koulutusta vaille jääneillä köyhillä ei ole niihin asiaa.


title: Rio de Janeiro (osavaltio)

text: Rio de Janeiron osavaltion suurin kaupunki on sen pääkaupunki Rio de Janeiro. Muita suuria kaupunkeja ovat Nova Iguaçu, Niterói, Duque de Caxias, São Gonçalo, São João de Meriti ja Volta Redonda.


title: Rio de Janeiro (osavaltio)

text:
Rio de Janeiro jaettu väestönlaskua ja tilastointia varten kuuteen suuralueeseen (port. "mesorregião"): Baixadas Litorâneas, Centro Fluminense, Rion metropoli, Noroeste Fluminense, Norte Fluminense ja Sul Fluminense. Hallinnollisesti osavaltio jakautuu 18 ala-alueeseen (port. "microrregião"), jotka on jaettu edelleen 92 kuntaan. Ala-alueet ovat:
Rio de Janeiron bruttokansantuote vuonna 2001 oli 216 miljardia realia eli 15 050 realia per asukas. Vaikka Rion pinta-ala on vain 0,5 % koko maan pinta-alasta, on sen kansantuote 15 % koko maan kansantuotteesta, kokonaisuudessaan yhtä suuri kuin koko Chilen kansantuote.


title: Rio de Janeiro (osavaltio)

text: Rio de Janeiron osavaltio tuottaa yli 1,3 miljoonaa tynnyriä raakaöljyä vuorokaudessa, mikä vastaa 81 % koko maan tuotannosta. Raakaöljyn tuotanto sijoittuu lähinnä Norten eli pohjoisen merialueelle, mutta jalostus hoidetaan Metropolitanassa. Yli 90% koko maan öljyvarannoista sijaitsee Rio de Janeirossa. Riossa tuotetaan myös 44 % koko maan maakaasusta, eli 19 miljoonaa kuutiometriä.


title: Rio de Janeiro (osavaltio)

text: Rio de Janeiron tärkeimmät teollisuuden tuotteet ovat synteettinen kumi, paperi ja sementti. Synteettistä kumia tuotettiin 160 000 tonnia ja paperia 200 000 tonnia vuonna 2001. Sen lisäksi on kemianteollisuutta, marmorinlouhintaa, rauta- ja terästeollisuutta, graafista sekä paperiteollisuutta.


title: Rio de Janeiro (osavaltio)

text: Rio de Janeirossa sijaitsee koko maan ainoa ydinvoimala. Alueella sijaitsee myös yksi hiilivoimala ja kahdeksan maakaasulla toimivaa voimalaa.


title: Rio de Janeiro (osavaltio)

text: Osavaltion talous perustuu pitkälti teollisuudelle sekä matkailulle. Rio de Janeiron kaupunki on matkakohteena tunnettu ympäri maailman, mutta osavaltiossa on muitakin suosittuja turistikohteita. Tärkeimmät nähtävyydet Rion kaupungissa ovat Sokeritoppa-vuori, Cristopatsas, Copacabanan ja Ipaneman uimarannat, maailman suurin jalkapallostadion Maracanã, karnevaalin aikaan täyttyvä Sambódromo sekä Tijucan trooppinen metsä kaupungin keskellä.


title: Rio de Janeiro (osavaltio)

text: 190 kilometriä Rion kaupungista itään sijaitsee Costa do Sol, ’aurinkoranta’, joka on tunnettu kauniista uimarannoistaan ja pikkukaupungeistaan. Búzios ja Cabo Frio ovat alueen tärkeimmät kaupungit. Riosta länteen on Costa Verde, ’vihreä rannikko’, joka on saanut nimensä tiivistä kasvillisuudestaan. Luonnonmukaisessa tilassa olevia alueita on paljon: vuoria, sademetsää, hiekkarantoja ja saaria. Viimeisinä kymmenenä vuotena turismista on tullut alueen pääelinkeino. Suurin kaupunki alueella on 80 000 asukkaan Angra dos Reis.


title: Rio de Janeiro (osavaltio)

text: Turismi ulottuu myös sisämaahan. Petrópolis ja Teresópolis ovat vierekkäisiä pieniä vuoristokaupunkeja 65 km Rio de Janeirosta, kuuluisia arkkitehtuuristaan ja kauniista luonnostaan.


title: Rio de Janeiro (osavaltio)

text: Rio de Janeiron osavaltiossa on maan ensimmäinen kansallispuisto, Itatiaia.


title: Kaurapuuro

text:
Kaurapuuro on puuro, jota nautitaan yleensä aamiaiseksi. Sitä syödään etenkin Pohjoismaissa, Baltiassa, Venäjällä, Skotlannissa ja Irlannissa.
Kaurapuuro on mielletty olennaisesti skotlantilaiseksi ruoaksi.


title: Kaurapuuro

text: Puuro keitetään kaurahiutaleista joko maitoon tai veteen. Puuron lisukkeena voidaan tarjota maitoa, marjoja, voisilmä, sokeria, juustoa, Irlannissa perinteisesti myös siirappia tai Skotlannissa jopa viskiä.


title: Kaurapuuro

text: Puurosta tulee maittavinta, kun se haudutetaan hitaasti miedolla lämmöllä. Jos puuroa hämmennetään voimakkaasti keittämisen aikana, sen tärkkelykset muodostavat pitkiä ketjuja (sama ilmiö kuin taikinan sitko) ja siitä tulee venyvää liisteriä. Myös puuron nesteen lämpötilalla on merkitystä. Mikäli hiutaleet lisätään kiehuvaan nesteeseen, ne jäävät irtonaisemmiksi. Kylmään nesteeseen lisättynä ne liisteröityvät enemmän.


title: Kaurapuuro

text: Kaurapuuro on tunnettu terveysvaikutuksistaan, sillä sen perusraaka-aineessa kaurassa on runsaasti hyvälaatuista rasvaa ja kuituja. Kaurapuurolla on myös kolesterolia alentava vaikutus kauran sisältämän beetaglukaanin takia. Yhdessä kaurapuuroannoksessa on noin kolmasosa suositellusta beetaglukaanitarpeesta.


title: Kaurapuuro

text: Kaurapuuron energiaravintoaineet 100 grammaa kaurapuuroa kohden:


title: Kaurapuuro

text: Lähde:


title: Margriet de Moor

text: Margriet de Moor (oikealta nimeltään "Margaretha Antonette Neefjes", s. 21. marraskuuta 1941) on alankomaalainen kirjailija.


title: Margriet de Moor

text: Ennen kirjallista uraansa de Moor toimi klassisena laulajana ja pianistina. Suomessa hänet tunnetaan parhaiten kahdeksannesta romaanistaan "Kreutzersonaatti" ("Kreutzersonate", 2001; suom. Titia Schuurman, Like 2004). "Kreutzersonaatti" on muusikko- ja avioliittoromaani. Sen esikuvana on toiminut Leo Tolstoin samanniminen novelli. Kun Tolstoita on innoittanut Beethovenin sonaatti, de Moorin romaanin taustalla soi Janáčekin samanniminen musiikkiteos.


title: Louis Jourdan

text: Louis Jourdan (19. kesäkuuta 1921 Marseille, Ranska – 14. helmikuuta 2015 Beverly Hills, Kalifornia, Yhdysvallat) oli ranskalainen näyttelijä. Hänet tunnetaan parhaiten elokuvasta "Gigi" (1958) sekä James Bond -elokuvasta "Octopussy - mustekala" (1983), jossa hän esitti pääkonna Kamal Khania. Hänen ensimmäinen merkittävä Hollywood-työnsä oli palveluja Andre Latourin rooli Alfred Hitchcockin ohjaamassa elokuvassa "2 pisaraa viiniä" (1947).


title: Louis Jourdan

text: Alun perin Louis Gendre -nimisenä syntynyt Jourdan teki debyyttinsä vuonna 1939 ranskalaisissa komedioissa ja draamoissa. Toisen maailmansodan alettua ja Saksan vallattua Ranskan ura näyttelijänä pysähtyi, kun hän kieltäytyi näyttelemästä Saksan propagandaelokuvissa Gestapon pidätettyä hänen hotellinomistaja-isänsä. Tämän jälkeen Jourdan liittyi Ranskan vastarintaliikkeeseen kahden veljensä kanssa. Hänen toimeensa kuului muun muassa vastarintaliikkeen lehden julkaisu.


title: Louis Jourdan

text: Sodan jälkeen Jourdan muutti Yhdysvaltoihin David O. Selznickin kutsusta. Hän tuli tunnetuksi rooleistaan tyylikkäänä hurmurina. Iän karttuessa hän siirtyi enemmän luonnerooleihin. Jourdan muistetaan muun muassa elokuvista "Kirje tuntemattomalta naiselta" (1948) ja "Gigi" (1958) sekä kenties tunneituimmasta roolistaan pääkonna Kamal Khanina Bond-elokuvassa "Octopussy – mustekala" (1983). Myös hänen tulkintansa kreivi Draculasta BBC:n televisiosarjassa on jäänyt monien mieleen. Jourdan päätti uransa elokuvaan "Komeettakanuunat" (Year of the Comet, 1992).


title: Louis Jourdan

text: Jourdan esiintyi urallaan myös Broadwaylla näytelmissä "Tonight in Samarkand" (1955), "The Immoralist" (1958) ja "13 Rue de l’Amour" (1978). Lisäksi Jourdan esiintyi myös muissa teatteriproduktioissa.


title: Louis Jourdan

text: Jourdan oli vuodesta 1944 lähtien naimisissa Berthe Frédérique ”Quique” Jourdanin kanssa. Heillä oli yksi poika, joka kuoli lääkkeiden yliannostukseen vuonna 1981. Masennuksesta kärsinyt Henry Jourdan löydettiin huoneestaan kuolleena, mutta koskaan ei päästy selvyyteen oliko kyseessä itsemurha vai tahaton yliannostus.


title: Louis Jourdan

text: Jourdan oli 185 cm pitkä.


title: Louis Jourdan

text: Jourdanin vaimo kuoli vuonna 2014.


title: Louis Jourdan

text: Lempimusiikikseen Jourdan mainitsi Richard Wagnerin ja vuonna 1985 hän antoi haastattelun, jossa kertoi lukevansa Friedrich Nietzscheä ja Arthur Schopenhaueria. Vuonna 2010 Jourdan vastaanotti Ranskan korkeimman siviilille annettavan mitalin, Légion d'Honneurin, Los Angelesissa.


title: Louis Jourdan

text: Jourdan kuoli kotonaan Beverly Hillsissä lauantaina 14. helmikuuta 2015.


title: Korvapuusti

text: Korvapuusti on kanelilla, sokerilla ja voilla täytetty pulla. Ylimääräinen rasva täytteessä lisää sen säilyvyyttä tavalliseen vehnäpullaan verrattuna.


title: Korvapuusti

text:
Korvapuusteja leivotaan löysähköstä, usein kardemummalla maustetusta leivinhiivalla kohotetusta vehnätaikinasta. Taikina kaulitaan levyksi ja voidellaan voilla, jonka päälle sirotellaan kanelia ja sokeria. Levy rullataan kääretortun tapaan ja tämän jälkeen leikellään vinoon viipaleiksi. Viipaleet nostellaan pellille vino leikkauspinta ylöspäin, minkä jälkeen painetaan sormilla pullan keskelle. Tämä aiheuttaa korvapuustin leviämisen, ja sen myötä korvapuustin korvamainen rakenne pääsee esille. Tämän jälkeen korvapuustit kohotetaan, voidellaan kananmunalla, ripotellaan raesokeria päälle ja paistetaan uunissa.
Kardemumman voi hyvin jättää pois taikinasta.


title: Korvapuusti

text: Suomessa vietetään kansallista korvapuustipäivää vuosittain 4. lokakuuta. Tapa on lainattu Ruotsista, jossa on vietetty "Kanelbullens dag" -päivää vuodesta 1999 lähtien.


title: Korvapuusti

text: Ohjeita:


title: Silmukkamenetelmä

text: Silmukkamenetelmässä (myös silmukkavirtamenetelmä) käytetään Kirchhoffin jännitelakia, tällöin saadaan selvitettyä virtapiirin silmukoissa kulkevat virrat.


title: Silmukkamenetelmä

text:
Selvitetään piirissä kulkevat silmukkavirrat sekä haaroissa kulkevat yksittäiset virrat.
formula_2


Silmukkamenetelmä


title: Silmukkamenetelmä

text:
formula_4
formula_8


title: The Rocky Horror Picture Show

text: The Rocky Horror Picture Show on kulttiaseman saavuttanut musikaalielokuva joka perustuu näytelmään The Rocky Horror Show jota esitettiin ensin Lontoossa vuonna 1973, sekä myöhemmin Los Angelesissa ja Broadwaylla vuosina 1974 ja 1975. Valmistuttuaan vuonna 1975 se sai ristiriitaisen vastaanoton. Kuitenkin vuonna 1976 sitä alettiin esittää Yhdysvalloissa ns. "Midnight Screeningeissä", joiden myötä se kasvoi kulttiklassikoksi. Elokuvan pääosia esittävät Tim Curry, Barry Bostwick sekä Susan Sarandon ja sen on ohjannut Jim Sharman.


title: The Rocky Horror Picture Show

text: Kaikki muut alkuperäisessä teatterituotannossa olleet uusivat roolinsa elokuvassa, paitsi Bradin ja Janetin roolit menivät amerikkalaisnäyttelijöille Twentieth Century Foxin toiveesta.


title: The Rocky Horror Picture Show

text: Elokuva täytti 40 vuotta vuonna 2015, ja sitä esitetään yhä Yhdysvalloissa Midnight Screeningeissä, usein myös ns. Shadow Cast esittää elokuvan sen pyöriessä taustalla, pukeutuneina elokuvan hahmoiksi.


title: The Rocky Horror Picture Show

text: Elokuvalle on perustettu oma faniklubi The Rocky Horror Picture Show Fanclub vuonna 1977, jota johtaa sen perustaja Sal Piro.


title: Marko Kiprusoff

text: Marko Kristian Kiprusoff (s. 6. kesäkuuta 1972 Turku) on suomalainen entinen jääkiekkoilija, maailmanmestari ja olympiamitalisti. Kiprusoff oli pelipaikaltaan puolustaja, ja hänet tunnettiin erityisesti syöttötaidostaan ja rannelaukauksestaan.


title: Marko Kiprusoff

text: Kiprusoff aloitti uransa Turun Palloseuran riveissä. Vuonna Montreal Canadiens varasi hänet NHL-liigaan varaustilaisuuden kolmannella kierroksella numerolla 70. Vuonna 1995 Kiprusoff oli mukana voittamassa MM-kultaa Suomen joukkueessa, samoin hän oli Lillehammerin olympiapronssijoukkueessa 1994 ja voittamassa MM-hopeaa 1994, 1998, 1999 ja 2001. Suomen World Cup -joukkueessa hän oli 1996.


title: Marko Kiprusoff

text: NHL:ssä Kiprusoff pelasi kauden 1995–1996 Canadiensissa sekä myöhemmin kauden kauden 2001–2002 New York Islandersissa, mutta kummallakaan kerralla hän ei pystynyt vakiinnuttamaan paikkaansa NHL-joukkueessa. Maalitili Kiprusoffilta jäi NHL:ssä kokonaan avaamatta. Muutaman kiertolaisvuoden jälkeen Kiprusoff palasi jälleen TPS:aan.


title: Marko Kiprusoff

text:
Tammikuussa 2011 Kiprusoff teki sopimuksen unkarilaisseura Budapest Starsin kanssa.
Kesällä 2011 Kiprusoff teki 1+1-vuotisen sopimuksen II divisioonassa pelaavan PaKan kanssa. Sopimuksen mukaan Kiprusoff sekä pelaa että toimii kakkosvalmentajana joukkueessa. 31. tammikuuta 2012 Kiprusoff teki loppukauden mittaisen lainasopimuksen Mestiksessä pelaavan KooKoon kanssa. Kiprusoff pelasi KooKoon kanssa myös kaudella 2012–2013. Seuraavalla kaudella Kiprusoff pelasi vielä uransa viimeiset neljä ottelua Kuusamossa ennen lopettamispäätöstään.


title: Marko Kiprusoff

text: Pelaajauransa jälkeen Kiprusoff toimi Miika Elomon aisaparina ensin TPS:n A-junioreiden ja sitten myös edustusjoukkueen valmennusryhmässä.


title: Marko Kiprusoff

text: Marko Kiprusoff on jääkiekkomaalivahti Miikka Kiprusoffin isoveli.


title: Amadou Dia Ba

text: Amadou Dia Ba (s. 22. syyskuuta 1958) on senegalilainen entinen 400 metrin aitajuoksija. Hänen paras saavutuksensa aitajuoksussa oli hopeamitali 1988 Soulin olympialaisissa omalla ennätysajallaan 47,23. Hän on edelleen maansa ainoa olympiamitalisti.


title: Amadou Dia Ba

text: 1983 Helsingin MM-kisoissa Amadou Dia Ba oli seitsemäs ajalla 49,61, 1987 Rooman MM-kisoissa viides ajalla 48,37. 1985 sisäratojen MM-kisoissa Pariisissa hän juoksi 400 metrin sileällä neljänneksi ajalla 46,94.


title: Amy Mbacke Thiam

text: Amy Mbacke Thiam (s. 10. marraskuuta 1976) on senegalilainen juoksija ja maailmanmestari, päämatkanaan 400 metriä.


title: Amy Mbacke Thiam

text: Amy Mbacke Thiam oli mukana aikuisten arvokisoissa jo 1999 Sevillan MM-kisoissa, joissa hän karsiutui välierissä. Samoin kävi myös 2000 Sydneyn olympialaisissa.


title: Amy Mbacke Thiam

text: Kuitenkin seuraavana vuonna, 2001 Edmontonin MM-kisoissa Thiam voitti kultamitalin maansa uudella ennätysajalla ja silloisella maailman kauden kärkiajalla 49,86. Kaksi vuotta myöhemmin Pariisin MM-kisoissa hän saavutti pronssia voiton mennessä Meksikon Ana Guevaralle.


title: Amy Mbacke Thiam

text: Ateenan olympialaisissa 2004 Thiamin kisataival kuitenkin katkesi jo alkueriin. 2005 Helsingin MM-kisoissa hän pääsi loppukilpailuun, mutta jäi kahdeksanneksi. Osakan MM-kisoissa 2007 hän karsiutui jo alkuerissä ajalla 54,31.


title: Amy Mbacke Thiam

text: Syyskuussa 2007 Senegalin yleisurheiluliitto langetti Thiamille vuoden kilpailukiellon sopimattomista kommenteista Osakan MM-kisoissa. Kilpailukielto esti hänen osallistumisensa Pekingin olympialaisiin 2008. Berliinin MM-kisoissa 2009 hän karsiutui välierissä ajalla 51,70.


title: Amy Mbacke Thiam

text: Maailmanmestaruudesta huolimatta Thiam ei ole olympialaisissa kertaakaan saanut mitalin eikä myöskään koskaan selvinnyt finaaliin, hänen parhaakseen jäi 12 sija Sydneyssä vuonna 2000.


title: Neuvostoliiton presidentti

text: Neuvostoliiton presidentti oli Neuvostoliiton valtionpäämies 15. maaliskuuta 1990 ja 25. joulukuuta 1991 välillä. Mihail Gorbatšov oli ainoa viran haltija ja samanaikaisesti Neuvostoliiton kommunistisen puolueen pääsihteeri. Hän erosi pääsihteerin virasta vuoden 1991 Neuvostoliiton vallankaappausyrityksen jälkeen.


title: Neuvostoliiton presidentti

text: Virka oli sekoitus Yhdysvaltain ja Ranskan presidenttien virkoja.


title: Neuvostoliiton presidentti

text: Maan johtaja oli ennen presidenttiä Neuvostoliiton korkeimman neuvoston presidiumin puheenjohtaja.


title: Neuvostoliiton presidentti

text: Neuvostoliiton varapresidenttinä toimi Gennadi Janajev vallankaappausyritykseen asti. Janajev johti vallankaappausta ja toimikin virkaatekevänä presidenttinä kolme päivää. Kun vallankaappaus oli kukistettu, Janajev pidätettiin.


title: Malice Mizer

text: Malice Mizer (マリス・ミゼル; Marisu Mizeru) on japanilainen vuonna 1992 perustettu visual kei- yhtye. Yhtyeen musiikki on sekoitus monia tyylilajeja, kuten rockia, metallimusiikkia, klassista musiikkia, poppia, elektronisia soundeja ja monia muita eri tyylejä. Tyyli on hyvin tärkeä osa Malice Mizeriä. Sen kitaristi Mana on yksi Gothic Lolita -tyylin luojista.


title: Malice Mizer

text: Yhtye ei nykyisin toimi aktiivisesti, vaan sen jäsenet työskentelevät omien soolouriensa kanssa. Malice Mizer on kuitenkin vielä virallisesti olemassa.


title: Conny Bloom

text: Conny Bloom on ruotsalainen laulaja, säveltäjä ja kitaristi.


title: Conny Bloom

text: Bloom tuli tunnetuksi Electric Boys -yhtyeestä ja oli suomalaisen Hanoi Rocks -yhtyeen jäsen.


title: James Clark Ross

text: Sir James Clark Ross (15. huhtikuuta 1800 – 3. huhtikuuta 1862) oli brittiläinen merivoimien upseeri ja tutkimusmatkailija. Hän tutki pohjoisnapaa setänsä Sir John Rossin ja Sir William Edward Parryn kanssa, ja myöhemmin hän johti omia retkiä Etelänapamantereelle.


title: James Clark Ross

text: Ross syntyi Lontoossa. Hän astui merivoimiin vuonna 1812 John Rossin alaisuuteen, jonka kanssa hän teki ensimmäisen arktisen tutkimusmatkansa luoteisväylän löytämiseksi vuonna 1818. Vuosina 1819–1827 hän otti osaa neljään arktiseen tutkimusmatkaan Parryn alaisuudessa, ja vuosina 1829–1833 jälleen setänsä alaisuudessa. 1. kesäkuuta 1831 he löysivät maan magneettisen pohjoisnavan.


title: James Clark Ross

text: Vuonna 1834 Ross kohosi kapteeniksi, ja vuodesta 1835 vuoteen 1838 hän tutki maapallon magneettikentän vaihtelua. Vuosina 1839–1843 hän komensi aluksia HMS "Erebus" ja HMS "Terror" eteläisillä merialueilla, kartoittaen suurimman osan Etelänapamantereen rantaviivasta. Vuonna 1841 hän löysi Rossinmeren, Victorianmaan ja tulivuoret Mount Erebus ja Mount Terror.


title: James Clark Ross

text: Rossin palatessa hänet lyötiin ritariksi vuonna 1844, ja hän sai korkea-arvoisen ranskalaisen kunniamerkin. Vuonna 1847 hän julkaisi kirjan nimeltä "A Voyage of Discovery and Research to Southern and Antarctic Regions". Hänet valittiin kuninkaalliseen tiedeseuraan vuonna 1848. Samana vuonna hän teki viimeisen tutkimusretkensä, toimien HMS "Enterprise"n kapteenina. Hän kuoli Aylesburyssä.


title: James Clark Ross

text: Sininen muistokilpi osoittaa Rossin kotia Lontoon Blackheathissa.


title: James Clark Ross

text: Hänen mukaansa on nimetty brittiläinen etelänapalaiva "James Clark Ross" ja Rossin jäähylly etelänapamantereella.


title: James Clark Ross

text: Rossin kraatteri kuussa on nimetty yhteisesti James Clarkin ja Frank Elmoren mukaan.


title: Willis Tower

text: Willis Tower (aikaisemmin Sears Tower) on 108-kerroksinen, 442-metrinen pilvenpiirtäjä Chicagossa, Illinoisissa, Yhdysvalloissa ja sen suunnittelusta on vastannut chicagolainen arkkitehtitoimisto Skidmore, Owings and Merrill. Valmistuttuaan vuonna 1973 se oli maailman korkein rakennus.


title: Willis Tower

text: Nykyisin Willis Tower on Yhdysvaltojen toiseksi korkein pilvenpiirtäjä.


title: Willis Tower

text: Vaikka Sears'in nimen oikeudet päättyivät vuonna 2003, rakennusta kutsuttiin useita vuosia Sears Toweriksi. 16. heinäkuuta 2009 rakennus nimettiin virallisesti Willis Toweriksi.


title: Willis Tower

text: Vuonna 1969 Sears, Roebuck & Co. oli maailman suurin vähittäismyyntiyritys, jossa oli noin 350 000 työntekijää. Searsin johtajat päättivät yhdistää tuhannet palkollisensa ympäri Chicagon aluetta sijaitsevista toimistoista yhteen rakennukseen Chicago Loopin länsipuolelle. Koska tilaa tarvittiin vähintään 279 000 neliömetriä ja tulevaisuuden ennusteet sekä suunnitelmat edellyttivät vielä enemmän tilaa, Sears pyysi arkkitehtitoimisto Skidmore, Owings and Merrilliä suunnittelemaan rakennuksen, josta tulisi yksi maailman suurimmista. Projektin pääarkkitehti oli Bruce Graham ja päärakennusinsinööri Fazlur Khan.


title: Willis Tower

text: Kun Searsin kasvuodotukset jatkuivat optimistisina, tornin oletettu korkeus nousi yli New Yorkin vielä keskeneräisen World Trade Centerin. Sears Towerista olisi saattanut tulla vieläkin korkeampi, mutta Federal Aviation Administration asetti rajan suojellakseen lentoliikennettä. Sears ja Chicagon kaupunki hyväksyivät tornin luonnoksen ja ensimmäinen teräsosa laitettiin paikalleen huhtikuussa 1971. Rakennus saatiin valmiiksi maaliskuussa 1973. Rakennustyöt maksoivat yhteensä noin 150 miljoona dollaria silloisen kurssin mukaan, joka nykyisin vastaisi noin 950 miljoonaa dollaria. Vertailun vuoksi Taipein Taipei 101 rakennettiin vuonna 2004 ja se maksoi noin 1,64 miljardia dollaria.


title: Willis Tower

text: Helmikuussa 1982 rakennukseen lisättiin kaksi televisioantennia, jotka nostivat rakennuksen korkeuden 520 metriin. Läntiset antennit pidennettiin myöhemmin niin, että 5. kesäkuuta 2000 tornin korkeus oli 527 metriä. Vuonna 1998 Sears Tower menetti maailman korkeimman pilvenpiirtäjän paikan Malesian Kuala Lumpuriin rakennetulle Petronas Towersille. Lisätyt antennit mukaan lukien Sears Tower oli edelleen maailman korkein pilvenpiirtäjä kunnes Dubaihin Yhdistyneisiin Arabiemiirikuntiin valmistuva Burj Dubai-pilvenpiirtäjä ylitti sen korkeuden syksyllä 2007.


title: Willis Tower

text: 412 metrin korkeudessa oleva 103. kerros, jota kutsutaan nimellä The Skydeck, on avoin yleisölle. Skydeck houkuttelee 1,6 miljoonaa kävijää vuodessa.


title: Willis Tower

text: Helmikuussa 2009 tornin omistajat julkistivat harkitsevansa tornin maalaamista hopeiseksi. Maali tekisi rakennuksesta "lähes uuden näköisen". Maalaus maksaisi noin 50 miljoonaa dollaria.


title: Willis Tower

text: Vuodesta 2007 lähtien rakennuksen omistajat ovat harkinneet rakentavansa hotellin Sears tornin Jacksonin pohjoispuolelle, Wackerin ja Franklinin väliin plazan sivulle.


title: Willis Tower

text: Vuonna 2015 Blackstone Group osti Willis Towerin 1,3 miljardilla dollarilla.


title: Queens of the Stone Age

text: Queens of the Stone Age (käytetään myös lyhennettä QOTSA) on yhdysvaltalainen rockyhtye, joka perustettiin Kalifornian Palm Desertissä vuonna 1997. Osa yhtyeen jäsenistä, muun muassa sen keulakuva Josh Homme, soitti aiemmin Kyussissa.


title: Queens of the Stone Age

text: Yhtyeen tunnetuimpia kappaleita ovat "No One Knows", "Go With The Flow", "Little Sister", "The Lost Art of Keeping a Secret", "Feel Good Hit of the Summer, "Sick, Sick, Sick", "3’s & 7’s", "Make It Wit Chu" ja "My God Is the Sun".


title: Queens of the Stone Age

text: Yhtyeen musiikkia on kuvailtu monesti stoner rockiksi, mutta Josh Homme on haukkunut kyseisen genren ja kuvaillut yhtyeen musiikkityylin olevan "aavikkorockia" ("desert rock").


title: Queens of the Stone Age

text: Queens of the Stone Age esiintyi Suomessa kesäkuussa 2013 Rock the Beach -festivaaleilla.


title: Queens of the Stone Age

text: Joshua Homme perusti Queens of the Stone Agen vuonna 1996. Yhtyeen alkuperäinen nimi oli Gamma Ray, mutta Homme vaihtoi sen Queens Of The Stone Ageksi, koska Saksassa oli jo Gamma Ray -niminen power metal -yhtye. Nimi sai alkunsa tuottaja Chris Gossin kommentista levytysstudiolla: ”you guys are like the queens of the Stone Age” (”tehän olette kuin kivikauden kuningattaria”).


title: Queens of the Stone Age

text: Vuonna 1998 yhtye julkaisi debyyttialbuminsa "Queens of the Stone Age", jolla Josh Homme soitti kitarat ja suurimman osan bassoraidoista, Alfredo Hernandez soitti rumpuja. Pian nauhoitusten jälkeen yhtyeeseen liittyivät entinen Kyuss-basisti Nick Oliveri sekä Dave Catching. Puhelinviesti, jossa Nick Oliveri ilmoittaa Hommelle liittyvänsä yhtyeeseen, kuullaan albumin viimeisessä kappaleessa ”I Was A Teenage Hand Model”.


title: Queens of the Stone Age

text: Muutaman seuraavan vuoden aikana Queens of the Stone Agen kokoonpano muuttui. Merkittävin muutos oli se, ettei Alfredo Hernandez ollut enää kokoonpanossa.


title: Queens of the Stone Age

text: Albumi "Rated R" julkaistiin vuonna 2000. Albumilla soittivat rumpalit Nick Lucero ja Gene Trautmann sekä kitaristit Dave Catching ja Brendon Nichol. Albumilla vieraili myös Judas Priestin laulaja Rob Halford kappaleessa ”Feel Good Hit Of The Summer”. Albumi sai hyviä arvostelua sekä hieman kaupallista menestystäkin. Queens of the Stone Age pääsi esimerkiksi Foo Fightersin ja Holen lämmittelijäksi. Yhtye pääsi esiintymään myös vuoden 2000 Ozzfestiin.


title: Queens of the Stone Age

text: Foo Fightersista ja Nirvanasta tunnettu Dave Grohl liittyi Queens of the Stone Ageen ja yhtye ryhtyi äänittämään kolmatta studioalbumiaan. Screaming Treesin entinen laulaja Mark Lanegan oli vierailevana laulajana mukana muutamassa kappaleessa. "Songs for the Deaf" julkaistiin elokuussa 2002. Nauhoitusten jälkeen Grohl palasi muihin projekteihinsa ja uudeksi rumpaliksi tuli Joey Castillo, jonka aiempi yhtye oli Danzig.


title: Queens of the Stone Age

text: "Songs for the Deaf" -albumista tuli suuri menestys ja kappaleista "No One Knows" ja "Go With The Flow" tuli suuria hittejä. Vuoden 2004 alkupuolella Nick Oliveri potkittiin ulos yhtyeestä.


title: Queens of the Stone Age

text: Queens of the Stone Age nauhoitti ja julkaisi uuden albuminsa "Lullabies To Paralyze" vuonna 2005. Albumin nimi poimittiin edellisen levyn kappaleen "Mosquito Song" sanoituksesta. Mark Laneganin huhuttiin tulleen potkituksi ulos yhtyeestä, mutta se osoittautui lopulta pelkäksi huhuksi. Albumi vuosi Internetiin helmikuussa 2005. Se julkaistiin virallisesti 22. maaliskuuta 2005. Tunnetuin vierailija albumilla oli ZZ Topin Billy Gibbons.


title: Queens of the Stone Age

text: QOTSA julkaisi live CD+DVD:n "Over The Years And Through The Woods" 22. marraskuuta 2005. Vuoden 2005 lopulla QOTSA oli Nine Inch Nailsin lämmittelijänä yhtyeen Amerikan-kiertueella.


title: Queens of the Stone Age

text: Marraskuussa Chris Goss ilmoitti haastattelussa hänen ja Hommen alkavan työstää seuraavaa albumia. Albumi julkaistiin 12. kesäkuuta 2007 ja se kantaa nimeä "Era Vulgaris".


title: Queens of the Stone Age

text: "Era Vulgaris" julkaistiin 12. kesäkuuta 2007. Levyllä soittaneen Alain Johannesin korvasi kiertueella basisti Michael Shuman ja Natasha Shneiderin puolestaan kosketinsoittaja Dean Fertita. Albumilta on julkaistu kaksi singleä: Sick, Sick, Sick ja 3's & 7's. Albumilla vierailevat muun muassa Nine Inch Nailsin keulahamo Trent Reznor sekä The Strokesin Julian Casablancas. QOTSA päätti Era Vulgaris -kiertueensa Readingin ja Leedsin festivaaleilla elokuussa 2008. Tämän jälkeen Josh Homme julkaisi Jesse Hughesin kanssa kolmannen Eagles of Death Metal -albumin, "Heart Onin".


title: Queens of the Stone Age

text: Elokuussa 2012 Queens of the Stone Age ilmoitti Facebook-sivuillaan levyttävänsä uutta albumia. Marraskuussa 2012 Homme ilmoitti, että Joey Castillo oli lähtenyt yhtyeestä ja häneen korvaajakseen tulisi "Songs for the Deaf" -albumilla rumpuja soittanut Dave Grohl. Levyllä tulisivat vierailemaan myös yhtyeen entinen basisti Nick Oliveri, yhtyeen entinen laulaja Mark Lanegan, Nine Inch Nailsin Trent Reznor, Scissor Sistersin Jake Shears sekä Brody Dalle ja Elton John.


title: Queens of the Stone Age

text: Maaliskuussa 2013 yhtye ilmoitti, että uusi albumi "...Like Clockwork" julkaistaisiin kesäkuussa 2013. Yhtyeen uusi rumpali Jon Theodore, joka soitti aiemmin Mars Voltassa, teki debyyttinsä yhtyeen rumpalina sen esittäessä uuden singlensä "My God Is the Sunin" maaliskuussa 2013 Lollapalooza Brasilissa.


title: Queens of the Stone Age

text: "...Like Clockwork" julkaistiin 3. kesäkuuta 2013 ja se nousi ensimmäisenä Queens of the Stone Agen albumina Yhdysvaltain albumilistan ykköseksi. Tammikuussa 2014 Homme ilmoitti Rolling Stone -lehdessä, että yhtye alkaa levyttää uutta albumia "...Like Clockwork" -kiertueen loputtua eli luultavasti syyskuussa. Homme sanoi, että heillä on jo valmiiksi "enemmän kuin tarpeeksi lauluja".


title: Queens of the Stone Age

text: Yhtye julkaisi seitsemännen albuminsa Villains elokuun 25. päivänä.


title: Demi Moore

text: Demi Gene Guynes (s. 11. marraskuuta 1962 Roswell, New Mexico, Yhdysvallat) on yhdysvaltalainen näyttelijä, joka tunnetaan taitelijanimellä Demi Moore.


title: Demi Moore

text: Demi Gene Guynes syntyi ja varttui New Mexicon Roswellissa. Hänen biologinen isänsä Charles Harmon, Sr. jätti äidin, Virginia Kingin, ennen tyttären syntymää. Demin ollessa kolmekuinen hänen äitinsä avioitui uudelleen sanomalehtimies Dan Guynesin kanssa. Guynes vaihtoi työtä usein, mistä johtuen perhe myös muutti useasti. Moore kertoi myöhemmin isäpuolensa kasvattaneen hänet ja pitävänsä tätä oikeana isänään, ja ettei hänellä ole kunnollista suhdetta biologiseen isäänsä. Moore sai tietää totuuden biologisesta isästään vasta 13-vuotiaana, löydettyään äitinsä ja isäpuolensa vihkitodistuksen.


title: Demi Moore

text: Guynes teki itsemurhan vuonna 1980, erottuaan Mooren äidistä kaksi vuotta aiemmin. Virginia Guynesilla taas oli pitkä rikoshistoria, johon kuului rattijuopumuksia ja tuhopolttoja. Moore lopulta katkaisi välit äitiinsä vuonna 1990, ja tämä kuoli syöpään 1998.


title: Demi Moore

text: Moore oli lapsena kierosilmäinen, mikä kuitenkin korjattiin kahdella leikkauksella. Hän kärsi myös munuaisten vajaatoiminnasta.


title: Demi Moore

text: Moore muutti 15-vuotiaana Los Angelesiin, jossa hän kävi Fairfax High Schoolia. Hän kuitenkin keskeytti opintonsa ja teki sopimuksen Elite Modeling Agency-mallitoimiston kanssa. Seuraavat pari vuotta Moore teki töitä mallina sekä pin-up-tyttönä Euroopassa. Hän otti myös näytelmätunteja. Vuosiksi 1981–1983 hän sai kiinnityksen saippuasarjaan "General Hospital", mistä alkoi poikia elokuvarooleja, aluksi kuitenkin vähäpätöisiä sivuosia. Hänen ensimmäinen pääroolinsa oli vuoden 1984 elokuvassa "Kohtalokas kuva", jossa hän esitti aloittelevaa laulajaa vastanäyttelijänään Jon Cryer. Hänen läpimurtoroolinsa oli vuoden 1985 "Treffit Elmossa". Vuosikymmenen lopulla Moore näytteli menestyksellisesti myös teattereissa ja sai 1987 Theater World -palkinnon roolistaan off-Broadway-näytelmässä "The Early Girl". 1990-luvun alkupuolella hän kypsyi elokuvanäyttelijänä ja teki merkittäviä ja seksikkäitä rooleja muun muassa elokuvissa "Ghost – näkymätön rakkaus", "Kunnian miehiä" ja "Verkossa". Hänen tunnettuuttaan lisäsi esiintyminen "Vanity Fair" -lehden kannessa alastomana ja viimeisillään raskaana vuonna 1991. Kuva herätti aikanaan paljon keskustelua.


title: Demi Moore

text: Moore on ollut naimisissa näyttelijä Bruce Willisin kanssa, ja parilla on kolme yhteistä lasta: Rumer (s. 1988), Scout (s. 1991) ja Tallulah (s. 1994). Syyskuussa 2005 hän meni naimisiin näyttelijä Ashton Kutcherin kanssa. Heidän suhteensa loppui marraskuussa 2011, ja he saivat avioeron marraskuussa 2013.


title: Jukka Pekkarinen

text: Jukka Jalmari Pekkarinen (s. 25. elokuuta 1947 Kinnula) on suomalainen taloustieteilijä. Hän on toiminut Jyväskylän yliopiston kauppakorkeakoulun Professor of Practice -tehtävässä 1. huhtikuuta 2015 alkaen. Pekkarinen työskenteli valtiovarainministeriön ylijohtajana ja kansantalousosaston osastopäällikkönä marraskuusta 2011 elokuuhun 2015. Hän on Helsingin yliopiston taloustieteen dosentti.


title: Jukka Pekkarinen

text: Koulutukseltaan Pekkarinen on valtiotieteen tohtori. Hän väitteli kansantaloustieteestä vuonna 1979 Helsingin yliopistossa. Vuosina 1991–2006 Pekkarinen toimi Palkansaajien tutkimuslaitoksen johtajana. Hän teki muun muassa selvityksen kuntien saamasta valtionavuista ja ehdotti, että kunnat vastaisivat yhä enenevässä määrin menoistaan kunnallisveroista saatavilla varoilla valtionavun sijaan.


title: Jukka Pekkarinen

text: Vuodesta 2006 Pekkarinen toimi valtiovarainministeriön ylijohtajana. Toukokuusta 2010 lokakuuhun 2011 hän toimi talousasioiden alivaltiosihteerinä ja talousneuvoston sihteeristön päällikkönä valtioneuvoston kansliassa. Pekkarinen on lisäksi ollut jäsen ja varapuheenjohtaja Euroopan unionin talouskomiteassa. Hän on toiminut sekä Paavo Lipposen että Eero Heinäluoman talousneuvonantajana. Vuonna 2013 Jukka Pekkarinen sai Eino H. Laurila -kansantulomitalin.


title: Jukka Pekkarinen

text: Pekkarinen on kirjoittanut Pekka Sutelan ja sittemmin Matti Pohjolan kanssa taloustieteen perusoppikirjan, jonka eri versioita on käytetty suomalaisissa korkeakouluissa ja yliopistoissa 1980-luvun alusta alkaen.


title: Pac Brothers

text: Pac Brothers on suomalaisen pienpelitalo Skitso Productionsin kehittämä tasohyppelypeli. Peli julkaistiin Microsoft Windowsille vuonna 2003. Peli on omalaatuinen sekoitus "Pac-Mania" ja "Bubble Bobblea", jossa yhdestä kahteen pelaajaa ohjaa pallomaista sankarihahmoaan läpi sata huonetta käsittävän tornirakennelman, keräten erilaisia aarteita ja kamppaillen eriskummallisia hirviöitä vastaan – lopullisen tavoitteen ollessa ilkeän velhon kukistaminen tornin sadannessa kerroksessa.


title: Pac Brothers

text: Pelissä on sata kenttää (kerrosta) ja kaksinpelimahdollisuus. Peli julkaistiin alun perin sharewarena ja siitä on jaossa myös rajoitettu kokeiluversio. Kokeiluversiossa pääsee testaamaan pelin 25 ensimmäistä kenttää, ja muiden rajoitusten ohella se ei sisällä kaksinpelimahdollisuutta. Shareware-version hinta oli Suomessa kymmenen euroa tai vaihtoehtoisesti kymmenen Yhdysvaltain dollaria. Peliä ei voi enää ostaa. Pelin kokoversio julkaistiin freewarena 28. tammikuuta 2012.


title: Kappeliseurakunta

text: Kappeliseurakunnaksi kutsutaan Suomessa nykyään emäseurakunnan yhteyteen perustettua aluetta, jonka asioita hoitaa alueelta valittu kappelineuvosto.


title: Kappeliseurakunta

text: Kappeliseurakunnan muodostamisesta voidaan päättää mm. kun emäseurakunnan laajuus ja suuret etäisyydet puoltavat sen perustamista. Myös esimerkiksi kahden seurakunnan yhdistyessä voidaan päättää, että toinen seurakunnista jatkaa kappeliseurakuntana.


title: Kappeliseurakunta

text: Kirkkolainsäädännön mukaan kappeliseurakunnan perustamisesta ja sen ohjesäännöstä päättää kirkkovaltuusto tai seurakuntaneuvosto, jonka jälkeen päätös on vahvistettava tuomiokapitulissa.


title: Kappeliseurakunta

text: Perustetun kappeliseurakunnan ohjesäännössä on oltava määräykset kappeliseurakunnan nimestä ja seurakunnan alueen rajoista sekä kappelineuvoston kokoonpanosta, tehtävistä ja toiminnasta.


title: Kappeliseurakunta

text: Kappeliseurakuntaan osoitetaan yleensä oma pappi. Perinteisesti kappeliseurakunnan pappia on kutsuttu kappalaiseksi. Koska kappalainen on virkanimike, kappeliseurakunnassa ei tarvitse välttämättä olla juuri kappalaisen virkaa. Toinen vaihtoehto on osoittaa kappeliseurakuntaan seurakuntapastori.


title: Kappeliseurakunta

text: Kappeliseurakunnan kappalainen tai muu kappeliseurakunnan pappi on kappelineuvoston jäsen virkansa puolesta.


title: Kappeliseurakunta

text: Kappeliseurakunnassa asioita hoitavan kappelineuvoston valitsee kirkkovaltuusto tai seurakuntaneuvosto kappeliseurakunnan alueella asuvista seurakunnan jäsenistä. Virkansa puolesta neuvostoon kuuluu kappeliseurakunnan kappalainen tai joku muu kappeliseurakunnan pappi.


title: Kappeliseurakunta

text: Emäseurakunnan kirkkoherralla ja kirkkoneuvoston tai seurakuntaneuvoston keskuudestaan valitsemalla jäsenellä on oikeus osallistua neuvoston kokouksiin, missä hän voi ottaa osaa keskusteluun mutta ei päätöksentekoon.


title: Kappeliseurakunta

text: Kappeliseurakunta saa toimintavaransa emäseurakunnan myöntämistä varoista.


title: Kappeliseurakunta

text: Kappeliseurakunnalla ei välttämättä tarvitse olla kirkkoa. Kappeliseurakunnalla on käytännössä aina käytössään joko kirkko tai kappeli. Kappeliseurakunnan voisi periaatteessa perustaa ilman toimitilaa, mutta sellaisia kappeliseurakuntia ei liene olemassa.


title: Kappeliseurakunta

text: Paitsi nykyisenä kirkkojärjestyksen käsitteenä kappeliseurakuntia on esiintynyt myös aiemmin historiallisena aikana, ja monet nykyisistä kappeliseurakunnista ovat ennen itsenäiseksi seurakunnaksi muodostumistaan ja sitä mahdollisesti seurannutta kappeliseurakunnaksi tulemistaan olleet joko samojen tai eri emäseurakuntien kappeliseurakuntia. Varsinkin kunnallishallinnon perustamisen myötä 1860-luvulta alkaen monet kunniksi muodostuneet kappeliseurakunnat muodostuivat myös itsenäisiksi seurakunniksi joko 1800-luvun loppu- tai 1900-luvun alkuvuosikymmeninä. 1900-luvun lopulla Suomen evankelisluterilaisessa kirkossa ei ollut enää yhtään kappeliseurakuntia.


title: Kappeliseurakunta

text: Kun kuntia etenkin 1960-luvulta sitten alettiin yhdistää toisiinsa, tämä johti myös seurakuntien yhdistämisiin, ja osana tätä prosessia kappeliseurakunta kirkon hallinnollisena yksikkönä on viime vuosina otettu uudestaan käyttöön palaten näin vuosisatoja vanhaan perinteeseen.


title: Kappeliseurakunta

text: Paitsi Suomessa käsite kappeliseurakunta on käytössä ainakin Ruotsissa, Norjassa ja Saksassa joko nykyisessä tai historiallisessa merkityksessään.


title: Rekikylän kivikautinen asuinpaikka

text: Rekikylän kivikautinen asuinpaikka sijaitsee Rekikylässä Vesalan kaupunginosassa Oulussa, Kiiminkijoen tuntumassa.


title: Rekikylän kivikautinen asuinpaikka

text: Alueella on kymmeniä, mahdollisesti jopa satoja erikokoisia asumapainanteita. Tähän mennessä alueelta on löydetty kahdessa ryhmässä sijaitsevat yhteensä 140 asumuspainannetta. Sieltä on löytynyt kampakeraamisen kauden esineistöä, mm. reikäkivi. Aluetta on mahdollisesti kiertänyt jonkinlainen paaluaita, joka viittaisi alueen väkivaltaiseen menneisyyteen.


title: Rekikylän kivikautinen asuinpaikka

text: Toisin kuin Pohjois-Pohjanmaan muita kivikautisia kohteita, Rekikylää ei ole mitenkään tuotteistettu matkailukohteeksi.


title: Kapetingit

text:
Kapetingit (, virallisesti "maison de France") on Euroopan vanhin ja laajin hallitsijasuku. Kapetingit muodostivat kolmannen ranskalaisten dynastian merovingien ja karolingien jälkeen.
Dynastian yleisesti käytetty (vaikkakin epävirallinen) nimi "Les Capetiens" tulee sen kantaisäksi katsotulta ensimmäiseltä hallitsijalta Hugo I:ltä, jota kutsuttiin lisänimellä "Capet" hänen käyttämänsä kaavun mukaan.


title: Kapetingit

text: Jo ennen Hugo Capet’a oli kaksi suvun jäsentä kuitenkin ollut Frankkien valtakunnan hallitsijana, Eudes I (noin 860 – 898) ja Robert I (865–923). He hallitsivat kahden karolingihallitsijan välissä. Hugo Capet'n edeltäjiä kutsuttiin Robertien-dynastiaksi.


title: Kapetingit

text: Vuonna 987 tapahtuneesta Hugo Capet’n valinnasta ja voitelusta frankkien kuninkaaksi kapetingien dynastia hallitsi Ranskaa keskeytyksettä vuoteen 1792 eli Ranskan vallankumoukseen saakka. Kapetingien dynastian kausi Ranskan kuninkaina jaetaan kolmeen jaksoon. Suoraa kapetingien dynastiaa (888–1328) seurasi Valois-dynastia (1328–1589) ja sitä Bourbon-suku (1589–1792, 1814, 1815–1830).


title: Kapetingit

text: Ranskan lisäksi suvun jäsenet ovat hallinneet valtaistuimia monissa muissa maissa: Portugalin kuningaskunnassa, Bysantin valtakunnassa, Sisilian, Navarran, Unkarin ja Puolan kuningaskunnissa, Andorran herrakunnassa (tuleva ruhtinaskunta), Intian, Etrurian ja Molempain Sisiliain kuningaskunnissa, Parman ja Luccan herttuakunnista sekä Skotlannin kuningaskunnassa. Espanjassa ja Luxemburgissa suvun jälkeläiset ovat yhä valtaistuimella.


title: Albion

text: Albion voi tarkoittaa seuraavia:


title: Pasi Nielikäinen

text: Pasi Nielikäinen (s. 11. helmikuuta 1974 Oulainen) on suomalainen uransa päättänyt jääkiekkoilija, joka tunnettiin rajusta pelityylistään sekä lukuisista tappeluistaan.


title: Pasi Nielikäinen

text: Nielikäinen on Nivalan Urheilijoiden (nyk. Nivala Cowboys) kasvatti. Nielikäinen on pelannut ulkomailla muun muassa ECHL:ssä Miami Matadorsissa ja Englannissa Manchester Stormissa. SM-liigassa hän on edustanut HIFK:ta, Ässiä, Kärppiä, SaiPaa, HPK:ta ja Jokereita. Nielikäinen pelasi SM-liigassa 10 kauden aikana 363 runkosarjaottelua, joissa hän teki tehot 25+22=47 ja sai 832 jäähyminuuttia. Pudotuspelejä kertyi 37, tehopisteitä 1+2=3 ja jäähyminuutteja 47. Nielikäinen keräsi kaudella 2003–04 eniten jäähyjä SM-liigassa. Hän saavutti urallaan Suomen mestaruuden HPK:ssa kaudella 2005–2006 ja hopeaa Kärpissä kaudella 2002–2003.


title: Pasi Nielikäinen

text: Nielikäinen ilmoitti uransa päättymisestä 1.11.2013.


title: Pasi Nielikäinen

text: Pasi Nielikäinen oli naimisissa mallina ja missinä tunnetun Jenni Anttilan kanssa. Eronsa jälkeen Nielikäinen oli avoliitossa ex-missi Satu Tuomiston kanssa.


title: Krokotiili Gena

text: Krokotiili Gena () on eräs venäläisen lastenkirjailijan Eduard Uspenskin luomista suosituista satuhahmoista. Krokotiili Gena seikkailee kirjassa "Krokotiili Gena ja hänen ystävänsä", jonka venäjänkielinen alkuperäisteos on ilmestynyt vuonna 1966. Kirjan lisäksi Krokotiili Gena esiintyy useissa Sojuzmultfilmin animaatioelokuvissa parhaan ystävänsä Muksiksen (Tšeburaška) kanssa. Muksis on appelsiinilaatikosta löytynyt tropiikin eläin, jota tiede ei tunne.


title: Krokotiili Gena

text: Gena on viisikymmentävuotias, arvokas krokotiili, joka työskentelee krokotiilina eläintarhassa ja soittaa haitaria. Suomessa M. A. Numminen on tehnyt tunnetuksi Genan syntymäpäivälaulun, "Minä soitan harmonikkaa", joka on alun perin esitetty krokotiili Genasta ja Muksiksesta kertovassa nukkeanimaatiosarjassa.


title: Pähkinänsärkijä

text: Pähkinänsärkijä () on Pjotr Tšaikovskin säveltämä balettiteos. Sen juoni perustuu E. T. A. Hoffmannin vuonna 1816 kirjoittamaan satuun "Pähkinänsärkijä ja hiirikuningas". Tšaikovski sävelsi balettinsa Alexandre Dumas vanhemman laatimaan mukaelmaan Hoffmannin sadusta. "Pähkinänsärkijän" tapahtumat sijoittuvat jouluyöhön, ja siksi sitä esitetään erityisesti joulunajan ohjelmistoissa.


title: Pähkinänsärkijä

text: Tšaikovski itse ei ollut kovin tyytyväinen teokseensa, vaikka musiikista tulikin hyvin suosittu. "Pähkinänsärkijä" on ensimmäisiä teoksia, jossa käytetään celestaa. Ensiesitys oli joulukuussa 1892 Pietarin Mariinski-teatterissa. Koreografian teki Lev Ivanov, mutta hänen täytyi seurata pääbalettimestari Marius Petipan laatimia pikkutarkkoja ohjeita ja suunnitelmia. Petipa itse ei voinut tehdä koreografioita sairastuttuaan. Ivanovin oman romanttisen ja tunteellisen tyylin ajatellaan näkyvän selvimmin ensimmäisen näytöksen lopun lumihiutalekohtauksessa. Teos ei ollut syntyaikanaan kovin menestynyt osaksi hankalasti näyttämölle soveltuvan librettonsa johdosta.


title: Pähkinänsärkijä

text: Baletti kertoo pienestä Klaara-tytöstä ja tämän unesta. Klaara saa joululahjaksi herra Drosselmeieriltä puisen pähkinänsärkijänuken, josta hän näkee unta. Yöllä hän herää ja joutuu suurten hiirien hyökkäyksen kohteeksi, jolloin Pähkinänsärkijä herää eloon ja puolustaa Klaaraa. Hiirikuningas tappaa Pähkinänsärkijän, mutta Klaaran kyyneleet herättävät sen henkiin. Pähkinänsärkijä muuttuu prinssiksi, joka vie Klaaran Makeishaltijattaren maahan. Siellä maan asukkaat esittävät vieraille erilaisia tansseja, kunnes Klaara herää joulukuusen alla pähkinänsärkijä sylissään. Klaara tunnetaan myös nimellä Maria.


title: Kansainvälinen Teosofinen Seura

text:
__notoc__
Kansainvälinen Teosofinen Seura on teosofiseen liikkeeseen kuuluva yhdistys, jolla on noin 60 kansallista osastoa eri puolilla maailmaa. Seuran kotipaikka on Adyarin kaupunginosassa Chennaissa, Intiassa.


title: Kansainvälinen Teosofinen Seura

text: Kansainvälisen Teosofisen Seuran perustivat madame H. P. Blavatsky ja eversti Henry Steel Olcott New Yorkissa 17. marraskuuta 1875. Seuran päämaja siirrettiin Bombay'hin Intiaan vuonna 1878, ja myöhemmin nykyiselle paikalleen Adyariin, Madrasiin, jossa se rekisteröitiin 3. huhtikuuta 1905.


title: Kansainvälinen Teosofinen Seura

text: Seuran ensimmäisenä puheenjohtajana toimi eversti Olcott aina kuolemaansa saakka. Hänen jälkeensä seuran johtajina ovat toimineet esimerkiksi Annie Besant ja George Arundale.


title: Kansainvälinen Teosofinen Seura

text: Teosofisella Seuralla on kolme ohjelmakohtaa:


title: Kansainvälinen Teosofinen Seura

text: Seuran tunnuslause on suomeksi "Totuus on uskontoja korkeampi", sanskritinkielellä "Satyan nasti paro dharmah".


title: Kansainvälinen Teosofinen Seura

text: Kansainvälisessä Teosofisessa Seurassa on noin 30 000 jäsentä. Seuran presidentti on Radha Burnier ja varapresidentti John Algeo.


title: Savonlinnan Pallokerho

text: Savonlinnan Pallokerho (SaPKo) on savonlinnalainen, vuonna 1929 perustettu urheiluseura. Alun perin seura harjoitti jalka- ja jääpallotoimintaa, mutta 1960-luvulla sen pääasialliseksi urheilulajiksi nousi jääkiekko.


title: Savonlinnan Pallokerho

text: Edustusjoukkue kävi pelaamassa kiekkoa jopa SM-sarjassa neljän kauden ajan 1960-luvulla, mutta putosi vuonna 1971 takaisin Suomensarjaan. Lisäksi SaPKo on pelannut pääsarjatasolla lentopalloa, jääpalloa ja naisissa pesäpalloa. Vuonna 1974 SaPKo pääsi uutena sarjana aloittaneeseen I-divisioonaan, johon myöhemmin vakiinnutti paikkansa muutamaa satunnaista II-divisioonassa pelattua kautta lukuun ottamatta. Vuosina 1967 ja 1968 SaPKo pelasi Suomen Cupin loppuotteluissa, mutta hävisi ensimmäisen Ässille ja toisen KooVeelle.


title: Savonlinnan Pallokerho

text: Joukkueen myöhemmän menestyksen kohokohta sijoittuu kaudelle 1994–1995, jolloin se kävi tiukkaa taistoa liigakarsintapeleissä Tampereen Ilvestä vastaan. Menestystä seurannut alamäki kulminoitui putoamiseen Suomi-sarjaan, mistä joukkue nousi kauden 2005–2006 päätteeksi Jääkiekkoliiton korkeimmalle sarjatasolle Mestikseen. SaPKo voitti Mestiksen runkosarjan kaudella 2016-2017.


title: Savonlinnan Pallokerho

text: Joukkue pelaa kotiottelunsa Talvisalon jäähallissa.


title: Savonlinnan Pallokerho

text: Savonlinnan Pallokerhon perustamisen kannalta tärkeä tapahtuma tapahtui jo vuonna 1907. Tuolloin Savonlinnaan saatiin ensimmäinen jalkapallo. 1900-luvun parina ensimmäisenä vuosikymmenenä Savonlinnassa pelattiin harrastusmielessä jalka- ja jääpalloa. Savonlinnan Riento viritteli kilpailutoimintaakin. Varsinainen kilpailutoiminta alkoi kuitenkin vasta Savonlinnan Pallokerhon perustamisen myötä. Perustaminen tapahtui 1929. Aluksi lajeina toimivat jalka- ja jääpallo. Ensimmäiseksi puheenjohtajaksi valittiin Mikko Holopainen.


title: Savonlinnan Pallokerho

text: Väinö ja Lauri Ropponen toivat jääkiekon Savonlinnaan 1950-luvun alussa. Kenttävaikeuksien jälkeen kunnolla toiminta alkoi vasta vuonna 1954, kun Kirkkopuistoon tuli jääkiekkokaukalo. Ensimmäisen ottelunsa SaPKo oli kuitenkin pelannut jo vuonna 1952 Pieksämäellä. SaPKon historian ensimmäisen maalin ampui Pieksämäellä rangaistuslaukauksesta Juho Puhakka. Kaudella 1955–1956 SaPKo kirjautti nimensä Maakuntasarjan voittajien listaan. Samalla se nousi historian ensimmäistä kertaa Suomen toiseksi korkeimmalle sarjatasolle eli silloiseen Suomensarjaan. SaPKo säilyi sarjassa kolme kautta ja putosi vuonna 1959.


title: Savonlinnan Pallokerho

text: Vuonna 1962 SaPKon valmentajaksi tuli Jorma Kajanto ja se näkyi muun muassa joukkueen nuorentuessa. Niinpä SaPKo voittikin Maakuntasarjan jälleen vuonna 1964. Näin ollen se nousi jälleen Suomensarjaan. Paluun jälkeen heti toinen kausi Suomensarjassa tuotti savonlinnalaisille syytä juhlaan. SaPKo nimittäin voitti Suomensarjan kauden 1965–1966 päätteeksi. Samalla Kajanto nosti savonlinnalaiset ensimmäistä kertaa Suomen pääsarjatasolle eli SM-sarjaan.


title: Savonlinnan Pallokerho

text: Ensimmäinen kausi SM-sarjassa ei mennyt SaPKon osalta täysin putkeen, vaikka se pääsi siirtymään upouudelle Talvisalon tekojääradalle. SaPKolla oli nuori joukkue jonka keulakuvina olivat muun muassa SaPKon pitkäaikainen kapteeni Paavo Tirkkonen, Jyrki Turunen, Raimo Turkulainen ja Jussi Piuhola. Se jäikin pääsarjassa kaudella 1966–1967 12 joukkueen sarjassa viimeistä edelliseksi jätettyään ainoastaan Kokkolan Hermeksen taakseen. Näin SaPKo putosi heti takaisin Suomen-sarjaan. Joukkue voitti kauden 22 ottelusta kaksi ja pelasi neljä tasan. Maaliero oli 45–116.


title: Savonlinnan Pallokerho

text: Suomensarjan itälohkoon paluun tehnyt SaPKon joukkue vahvistui ja voittikin jälleen Suomensarjan. Sen valmentajaksi Kajannon tilalle siirtyi Suomensarjakaudeksi Danny Malone. Siellä SaPKo pelasi tappiottoman kauden. Näin se nousi heti kaudeksi 1968–1969 takaisin Suomen pääsarjatasolle. Vuosina 1967 ja 1968 SaPKo selviytyi kahtena vuonna peräkkäin Suomen Cupin loppuotteluun. Ensimmäisen loppuottelun voitti Ässät 7-0, ja toisen KooVee Tampereelta lukemin 10–2. SaPKon Paavo Tirkkonen valittiin vuonna 1968 mukaan Grenoblen olympialaisiin.


title: Savonlinnan Pallokerho

text: SM-sarjassa Malonen luotsaama SaPKo pelasi kohtuullisen kauden kauden sijoituttuaan kymmenenneksi. Tosin putoamisviivan alla olevaan SaiPaan jäi eroa ainoastaan yksi piste. Seitsemän voittoa ja yksi tasapeli 22 ottelusta riitti kuitenkin turvaamaan SaPKon sarjapaikan. Tosin SaPKo oli lähes koko kauden viimeistä edellisenä ja näytti putoavan sarjasta. Se kuitenkin voitti kolme viimeistä otteluaan ja sarjapaikka säilyi. SaPKon tärkeimmät pelaajat olivat Timo Tuomainen, Paavo Tirkkonen, Jyrki Turunen, Erkki Räsänen, Raimo Turkulainen, Timo Väätämöinen ja Seppo Repo. SaPKon paras pistemies oli pistepörssissä kuudenneksi yltänyt Repo tehoin 20+12=32. SaPKon kauden paras katsojamäärä oli Lukkoa vastaan 2789.


title: Savonlinnan Pallokerho

text: Kaudella 1969–1970 sijoitus 12 joukkueen pääsarjassa oli sama kuin edellisenä vuonna. Vahvistuksiksi saapuivat Jussi Piuhola ja Timo Viskari. Noihin aikoihin Savonlinnassa oli jääkiekkobuumi ja otteluja seurasi yleisesti 2000–4000 katsojaa. SaPKon kaikkien aikojen yleisöennätys syntyi 27.2.1970, kun HIFK tuli vierailemaan talvisaloon. Tuota ottelua seurasi 5262 katsojaa. Pisteitä kaudella kertyi yksi enemmän kuin edellisellä kaudella. Tosin eroa putoamisviivaan kertyi 12 pistettä Hilparan ja Reippaan jäätyä selvästi muista joukkueista. Repo oli jälleen joukkueen paras pistemies oltuaan kokonaispörssissä sijalla kahdeksan ja niinpä hän siirtyikin kauden jälkeen Jokereihin. Hänen tehonsa olivat 18+14=32. Revon lisäksi muita runkopelaajia olivat Paavo Tirkkonen, Jyrki Turunen, Erkki Räsänen, Martti Turunen ja Viskari


title: Savonlinnan Pallokerho

text: Seuraavalle kaudelle 1970–1971 SaPKon kokoonpano säilyi lähes edellisvuoden kaltaisena Revon lähtöä lukuun ottamatta. Mestaruussarja alkoi Talvisalossa lokakuussa SaPKon kukistettua nimekkään Turun Palloseuran lukemin 3–2. Vaihtelevien otteiden vuoksi SaPKo jäi kuitenkin sarjassa viimeistä edelliseksi kerättyään 12 pistettä ja putosi sarjasta. Sen edellä ollut Lukko varmisti sarjapaikkansa niukasti yhden pisteen erolla. SaPKo oli keikkunut koko kauden sijoilla 7–9, mutta loppukausi sujui huonosti. Vielä viimeisessä ottelussa SaPKolla oli voitolla mahdollisuus säilyttää sarjapaikkansa, mutta se hävisi KooVeelle. SaPKon paras maalintekijä oli Jussi Piuhola maalillaan ja paras pistemies oli Jaakko Koikkalainen tehoin 11+8=19. Se riitti koko sarjan pistepörssissä vasta sijalle 34. SaPKon kolmen kauden putki pääsarjassa loppui eikä SaPKo ole sittemmin sille tasolle koskaan päässyt. Kaikkiaan SaPKo pelasi SM-sarjassa neljän kauden aikana 88 ottelua, joista se keräsi 51 pistettä. Se riittää pääsarjan maratontaulukossa sijaan 25. Voittoja kertyi 21 ja tasapelejä yhdeksän. Maaliero oli 279–438.


title: Savonlinnan Pallokerho

text: Suomensarjassa 1971–1972 ensimmäinen kausi meni SaPKolta ihan hyvin. Se sijoittui kuuden joukkueen lohkossaan toiseksi 13 pisteellä. Lohkovoittajana SaiPa nousi SM-sarjaan. SaPKo voitti kymmenestyä ottelusta kuusi ja pelasi yhden tasan. Keväällä 1973 SaPKolle tuli vielä mahdollisuus karsia SM-sarjapaikasta TPS:aa vastaan kaksiosaisessa karsinnassa. Vieraspeli meni lupaavasti, mutta romahdys kotipelissä murskasi haaveet sarjanoususta. Suomen toiseksi korkeimpanan sarjatasona aloitti uusi kahdeksan joukkueen I-divisioona kaudella 1974–1975. Siihen SaPKo varmisti paikkansa niukasti keväällä 1974 kaatamalla JyP:n ratkaisevassa ottelussa jatkoajan jälkeen 7-5. Ensimmäisellä kaudellaan siellä SaPKo sijoittui seitsemänneksi kerättyään 33 ottelusta 23 pistettä. Eroa neljänteen sijaan jäi vain kaksi pistettä. Vaikean kauden jälkeen edessä olisi normaalisti ollut putoaminen, mutta SaPKon onneksi sarjaa päätettiin laajentaa ja sarjapaikka säilyi.


title: Savonlinnan Pallokerho

text: Seuraava kausi toikin sitten sijan jälleen sijan seitsemän, mutta kaikkiaan joukkueita oli kymmenen. 36 pistettä nelinkertaisesta sarjasta riitti helposti keskikastiin ja SaPKo vakiinnuttikin paikkansa I-divisioonassa. Kaudella 1976–1977 sijoitus oli kahdeksas 24 pisteen turvin, ja seuraava kausi toi sijan saman sija. Tuolloin SaPKo saavutti 14 voittoa ja 28 pistettä maalieron jäätyä 81 maalin verran miinukselle. Kausi 1978–1979 sujuikin savonlinnalaisilta sitten jo huomattavasti paremmin. Se sijoittui I-dvisioonan neljänneksi ja jäi esimerkiksi toisesta tilasta ainoastaan neljän pisteen päähän. Kokonaisuudessaan SaPKo keräsi 44 pistettä.


title: Savonlinnan Pallokerho

text: Seuraavalla kaudella SaPKon esitykset paranivat entisestään ja se oli divarissa jo aivan kärjen tuntumassa. Sijoitus oli 52 pisteen turvin kolmas. Sitten SaPKolla alkoi kuitenkin alamäki ja sijoitukset huononivat vuosittain. 1981 SaPKo sijoittui vielä neljänneksi, mutta seuraavalla kaudella joukkue jäis sijalle kuusi. Kaikki hupentui kevääseen 1983. Tuolloin SaPKo putosi Suomen kolmanneksi korkeimmalle sarjatasolle eli II-divisioonaan. Se oli seuralle ensimmäinen kerta noin huonolla sarjatasolla sitten kauden 1963–1964. Kausi oli katastrofi, sillä SaPKo jäi koko sarjan viimeiseksi kerättyään 36 ottelusta ainoastaan 18 pistettä. Eroa putoamisviivan yläpuolelle kertyi 11 pistettä. II-divisioonassa SaPKo ei kuitenkaan kauan viihtynyt vaan se nousi heti seuraavaksi kaudeksi I-divisioonaan.


title: Savonlinnan Pallokerho

text: Perustettaessa SaPKon lajeja olivat jalka- ja jääpallo. SaPKo aloittikin toimintansa jääpallossa melko menestyksekkäästi. Heti vuonna 1930 seura voitti Suomen Palloliiton Savon piirin mestaruuden. Siitä kului ainoastaan kaksi vuotta kun joukkue karsi jo paikasta SM-sarjaan. Nousua saatiin kuitenkin odottaa aina vuoteen 1937 saakka. Pääsarjassa joukkue pelasikin kaikkiaan kolme kautta ennen kuin putoaminen alemmas tapahtui vuonna 1940. Tuona aikana joukkue pelasi 14 ottelua, joista se voitti kaksi ja pelasi kolme tasan keräten seitsemän pistettä. Maaliero oli 25–41. Samaan aikaan kun jääpallossa pelattiin huippuvuosia, jalkopallossa SaPKolla ei mennyt hyvin. Jalkapallojoukkue pelasi ottelunsa Savolassa sahojen vieressä. Ennen sotia SaPKo pelasi jalkapallossa ainoastaan alasarjoissa.


title: Savonlinnan Pallokerho

text: Pesäpallo tuli SaPKon lajivalikoimaan uutena lajina vuonna 1945. Heti seuraavana vuonna seura oli mukana jo sarjatoiminnassa. SaPKon naisten joukkue toikin menestystä ja voitti vuonna 1949 piirinmestaruuden. Tosin miehetkin pääsivät kahdesti 1940-luvulla karsimaan paikasta Mestaruussarjaan. Jalkapallossakin 1940-luvun loppu oli menestyksekäs miesten noustua kauden 1948 päätteeksi ensimmäistä kertaa Suomensarjaan eli Suomen toiseksi korkeimmalle sarjatasolle. Kausi 1949 alkoikin hyvin, mutta jatkossa peli ei kulkenut. Kauden päätteksi olikin edessä paluu Maakuntasarjaan, kun joukkue voitti kauden 22 ottelustaan ainoastaan yhden keräten kaksi pistettä. SaPKo jäikin koko itälohkon viimeiseksi. Maalierokin jäi hirveän paljon pakkasen puolelle sen oltua 26–104. Vuonna 1949 jääpallossa SaPKon A-juniorit selvisivät aina SM-sarjan loppusarjaan asti.


title: Savonlinnan Pallokerho

text: Pesäpallossa SaPKon naiset nousivat SM-sarjaan vuonna 1955. Karsinnoissa kaatuivat Nokian Urheilijat lukemin 17–12 ja Heinolan Iskun 18–11. Kausi 1956 jäi kuitenkin SaPKon ainoaksi pääsarjatasolla joukkueen jäätyä sarjan viimeiseksi. Joukkue voitti koko kauden aikana ainoastaan yhden kamppailun, joka sekin oli kauden päättävä ottelu. SaPKon kauden lyötyjen ja tuotujen juoksujen suhde kuudessa ottelussa oli katarstrofaalinen 30–98, mikä tarkoittaa että SaPKo päästi keskimäärin yli 15 juoksua ottelua kohden. Paikallisesti naisten pesäpallojoukkue oli kuitenkin menestyvä sillä SaPKo voitti vuodesta 1949 aina vuoteen 1962 asti kaikki piirinmestaruudet lukuun ottamatta vuotta 1960.


title: Savonlinnan Pallokerho

text: Syksyllä 1959 SaPKoon otettiin uutena lajina lentopallo. Toiminta alkoi lentopallokomitean B-sarjassa. Kuitenkin jo vuonna 1963 SaPKon miesten edustusjoukkue nousi pääsarjaan. Valmentajana SM-sarjassa toimi Teuvo Kiuru. Joukkue pelasi pääsarjassa kolme kautta kunnes vuonna 1966 joukkue putosi takaisin Suomensarjaan. 1960-luvulla SaPKon lajimäärä supistui. Hiipunut jääpallotoiminta lakkautettiin seurassa lopulta kokonaan vuonna 1964. Samoin pesäpallotoiminta loppui kauden 1964 päätteeksi. Jalkapallossa SaPKo nousi kuitenkin vielä kerran miesten toiseksi korkeimmalle tasolle kaudeksi 1970. Seuran toinenkin visiitti Suomensarjassa jäi kuitenkin ainoastaan vuoden mittaiseksi. Tosin tällä kertaa pisteitä kertyi kahdeksan kolmesta voitosta ja kahdesta tasapelistä. Jääkiekkopuolelta tutun Hannu Aravirran tähdittämän SaPKon sijoitus tosin oli 14 joukkueen itälohkon viimeinen maalieron jäätyä miinukselle 64 maalin verran. Putoamista seuranneena vuonna SaPKon johtokunta päätti lakkauttaa jalkapallotoiminnan ja se siirtyi SavPan alaisuuteen.


title: Savonlinnan Pallokerho

text: Lentopallossa SaPKo voitti vuonna 1971 oman Suomensarjan lohkonsa. Sen vuoksi se pääsi karsimaan paluusta miesten pääsarjaan. Nousu ei kuitenkaan onnistunut. SaPKo pelasikin Suomensarjassa aina vuoteen 1975 asti. Tuolloin SaPKon lentopallotoimintakin oli tullut tiensä päähän. Lentopallo siirtyi Savonlinnan Ajolle ja jääkiekko jäi SaPKon ainoaksi lajiksi.


title: Savonlinnan Pallokerho

text: Alun perin SaPKolla oli vaikeuksia aloittaakaan jääkiekkotoimintaa pelipaikan puuttumisen takia. Vuonna 1954 Kirkkopuistoon pystytettiin jääkiekkokaukalo, joka sittemmin toimi SaPKon kotikenttänä. Ennen luonnonjäiden tuloa SaPKo kävi noihin aikoihin harjoittelemassa Lauritsalassa tekojäällä. Vuonna 1966 SaPKo pääsi siirtymään Kirkkopuistikolta Talvisalon uudelle tekojäälle, mikä oli edellytys myös seuran juuri hankitulle SM-sarjapaikalle. Tekojäällä SaPKon otteluissa oli hyvä tunnelma, kun tuhansia ihmisiä oli tekojäätä reunustavilla rinteillä. Vuonna 1978 valmistui Talvisalon jäähalli, joka tuli tekojään paikalle. Halli tuli vanhan tekojääradan paikalle. Tuossa 3 400-paikkaisessa Talvisalon jäähallissa SaPKo pelaa edelleenkin kotiottelunsa. Tosin vuonna 2008 hallin nimi muuttui Gigantti-areenaksi. Vuonna 2009 seura palasi Kirkkopuiston ulkojäälle pelaamalla 80-vuotisjuhlaottelunsa Jukureita vastaan siellä 8. helmikuuta. Jukureiden 2–1-voittoon päättynyttä ottelua oli seuraamassa 2 995 katsojaa.


title: Savonlinnan Pallokerho

text: Muokkaa kokoonpanoaAlun perin SaPKon edustusjoukkueen talous perustui lähes kokonaan lipputuloihin. Ainoastaan joihinkin pelaajahankintoihin saatiin rahaa sponsoreilta. Kuitenkin 1970-luvun loppupuolella SaPKo sai kerättyä tukijoikseen savonlinnalaisia yrityksiä ja liikemiehiä, jotka perustivat Linna-Hockeyn. Linna-Hockeyn tavoitteena oli tuolloin nostaa SaPKo takaisin pääsarjaan.


title: Savonlinnan Pallokerho

text: Ennen 2000-luvun alkua SaPKo joutui suuriin ja hankaliin talousvaikeuksiin, eikä joukkue voinut enää jatkaa toiseksi korkeimmalla sarjatasolla. Niinpä vuonna 2000 edustuskiekkoilu siirtyi osakeyhtiöiden aikaan ja ry toimi enää junioripuolella. Tuolloin perustettiin Savonlinnan Jääkiekon Tuki oy, joka hallinnoi SaPKon edustuskiekkoilua. Se pelasti savonlinnalaisen edustuskiekkoilun. 2000-luvun alussa SaPKon taloutta kunnostettiin useamman vuoden ajan ja sarjatasona oli monta vuotta Suomi-sarja.


title: Savonlinnan Pallokerho

text: SaPKon noustua vuonna 2006 Mestikseen sen budjetti oli Mestiksen kolmanneksi pienin ja pelaajabudjetti toiseksi pienin. Seuraavalla kaudella se oli jälleen budjetiltaan kolmanneksi pienin seura, mutta sen pelaajabudjetti lähes kaksinkertaistui 140 000 euroon. Kaudella 2008–2009 SaPKon budjetti oli Mestiksen neljänneksi alhaisin ja pelaajabudjetti kuudenneksi alhaisin, joten SaPKo on tehnyt nousua Mestisseurojen vertailussa. Osakeyhtiön nimen muutos tehtiin 2014, jolloin nimeksi tuli Savonlinnan Pallokerho Oy.


title: Savonlinnan Pallokerho

text: Savonlinnan Pallokerholla on Savonlinnassa suuri merkitys. Savonlinna kun on yleisesti tunnettu Olavinlinnasta, Savonlinnan Oopperajuhlista ja jääkiekosta. Vaikka jääkiekon merkitys savonlinnalaisille on laskenut, seura on edelleen tärkeä. SaPKolla onkin nykyisin myös oma kannattajaryhmänsä, jonka nimi on SaPKofanit. 1960- ja 1970-luvuilla SaPKon merkitys oli huipussaan. Tuolloin jopa kolmannes Savonlinnan väestöstä oli jännittämässä kaukalon reunalla SaPKon puolesta. Neljänkymmenen viime vuoden aikana SaPKo on ollut tärkeä myös suomalaiselle jääkiekolle seuran menestyksen lisäksi myös tuottamalla Suomen huipulle sekä pelaajia että valmentajia.


title: Savonlinnan Pallokerho

text: Savonlinnan pallokerhon alkuperäisessä logossa oli ympyrän muotoisella mustalla taustalla iso jalkapallo ja pienemmällä jääpallo ja jääpallomaila. Myöhemmin jääpallotoiminta loppui ja jääpallomailan tilalle vaihtui jääkiekkomaila (taulukossa vasemmalla). Logo oli käytössä vielä SaPKon pääsarjavisiitillä 1960- ja 1970-lukujen taitteessa. Myöhemmin SaPKo otti käyttöönsä pässin kuvan logossaan, ja se oli käytössä jo 1980-luvun alussa. Pässi pohjautuu Savonlinnassa sijaitsevan Olavinlinnan pässiin. Myöhemmin logo on vaihdellut, mutta pässi siinä on säilynyt. Nykyisin SaPKon logossa on ainoastaan pässin pää. Vuonna 2008 SaPKo lanseerasi juhlalogon (taulukossa oikealla) 80-vuotisjuhliensa kunniaksi.


title: Savonlinnan Pallokerho

text: SaPKo pelaa kotipelinsä Sini-valko-punaisella paidalla, punaisilla housuilla, valko-sini-punaisilla sukilla sekä valkoisella kypärällä. Vierasottelut SaPKo pelaa valko-sini-punaisella paidalla sekä sinisillä sukilla. Joukkueen peliasu muistuttaa etenkin värimaailmaltaan NHL:ssä pelaavan Columbus Blue Jacketsin peliasua, ja se on lähes identtinen myös Mestiksessä pelaavan Lempäälän Kisan kanssa.


title: Suomusjärven kirkko

text: Suomusjärven kirkko sijaitsee Suomusjärven kirkonkylässä Salossa. Se on rakennettu vuosina 1847–1849. Ristinmuotoisen kirkon on suunnitellut intendentinkonttorissa arkkitehti E. B. Lohrmann, ja sen on rakentanut puuseppä I. Lindström.


title: Suomusjärven kirkko

text: Kirkko on järjestyksessä pitäjän kolmas kirkkorakennus. Ensimmäinen kirkko rakennettiin 1635 rukoushuoneeksi Laidikkeen kylään. Kirkoksi se vihittiin 1678. Se siirrettiin Suomusjärven kylään 1697. Kirkon sakariston on yhä jäljellä ruumishuoneeksi muutettuna. Sen jälkeinen kirkko rakennettiin 1703, ja siitä jäljellä oleva kellotapuli rakennettiin Jaakko Härän johdolla vuonna 1750.


title: Suomusjärven kirkko

text: Jeesus-lasta ja Jeesuksen ristiinnaulitsemista esittävä alttaritaulun on maalannut R. W. Ekman. Yksi kristallikruunuista on lahjoitus, muut ostettu 1850- ja 1860-luvuilla. Votiivilaiva on peräisin ajalta ennen vuotta 1820, ja sen rakentanut tuntematon merimies. Saarnatuolin on tehnyt turkulainen puuseppä H. J. Stenroosin 1897, ja sen on maalannut Kustaa Lucander. Kuvista tunnistaa Vapahtajan ja Johanneksen, joilla ainoina hahmoina on tuntomerkit. Kirkossa on paikkoja 560 hengelle.


title: Suomusjärven kirkko

text:
Tyyliltään kirkko edustaa klassismia ja empireä. Uruissa on 13 äänikertaa ja ne on rakentanut 1972 Kangasalan urkutehdas.
Kellotapulin on vuonna 1750 rakentanut Kettulan ratsutilallinen Jaakko Härkä.


title: Suomusjärven kirkko

text: Kirkko yhdessä Suomusjärven Kirkonkylän kanssa on osa Museoviraston vuonna 2009 määrittelemää Suomusjärven Kirkonkylän valtakunnallisesti merkittävää rakennettua kulttuuriympäristöä.


title: Suomusjärven kirkko

text: Kirkon sankarihautausmaan muistomerkki on paljastettu 1956 ja se on Ilmari Wirkkalan teos.


title: Scorpion

text: Scorpion voi tarkoittaa seuraavia asioita:


title: Parhaan elokuvan Oscar-palkinto

text: Parhaan elokuvan Oscar-palkinto on yksi palkinnoista, joita Yhdysvaltain elokuva-akatemia jakaa vuosittain Oscar-gaalassa. Palkinto jaetaan Yhdysvaltain elokuva-akatemian jäsenten äänestyksen perusteella. Parhaan elokuvan Oscar-palkinto on maailman arvostetuimpia elokuvapalkintoja.


title: Parhaan elokuvan Oscar-palkinto

text: Vuoden 2018 gaalassa palkittu "The Shape of Water" on tuorein voittaja tässä kategoriassa.


title: Parhaan elokuvan Oscar-palkinto

text: Listassa vuosi tarkoittaa pääsääntöisesti vuotta, jolloin elokuva sai ensi-iltansa. Palkinnot jaetaan sitten seuraavan vuoden gaalassa. Vuoteen 1950 asti palkinto annettiin tuotantoyhtiölle ja vuodesta 1951 lähtien tuottajalle. Ensimmäisessä gaalassa vuonna 1929 jaettiin kaksi eri palkintoa, "outstanding picture" ja "unique and artistic production", joita voidaan pitää "parhaan elokuvan" palkintoina. Seuraavasta vuodesta alkaen palkintoja on jaettu vain yksi.


title: Mummi Kutoo

text: Mummi Kutoo oli 1970-luvulla Urjalassa ja Tampereella toiminut naivistinen folkrock/psykedelia-yhtye. Love Records julkaisi yhtyeen ainoan LP:n vuonna 1975. Vuonna 1977 Mummi Kutoo oli mukana Love Recordsin julkaisemalla "Välikausitakki"-levyllä.


title: Mummi Kutoo

text: Ektro Records julkaisi vuonna 2004 uudelleenmasteroidun cd-version Mummi Kutoon levystä. Mukana on yhdeksän ennen julkaisematonta demokappaletta, joilla yhtye soittaa Suistomaan Pojat-nimisenä Urjalan VPK:n torvisoittokunnan vanhoilla vaskipuhaltimilla.


title: Mummi Kutoo

text: Ei-No Records julkaisi Vuonna 2012 levyn Melkein 40 vuotta – Kumarrus Mummi Kutoo -yhtyeelle, jolla uuden polven Mummi Kutoo -fanit panivat kokonaan uusiksi idoliensa aikoinaan tekemiä kappaleita. Biisipäivitysten takana ovat "Laiho, Rättö & Lehtisalo", "Mikko-Ilari Ojala", "Antero Lindgren", "Zebra and Snake", "Suomen Zorro & Elämän Paineet", "Sami Kukka", "Rödsögården", "Mikko Joensuu", "Pinnin pojat", "Ines", "Topi Saha", "TM Play" ja "Iso Sokko-Ville".


title: Mummi Kutoo

text: Svart Records julkaisi yhdessä Ektro Recordsin kanssa vuonna 2016 tuplavinyylilalbumin, jonka ykköslevy on uudelleenjulkaisu alkuperäisestä Love Records-LP:stä. Kakkoslevy koostuu 18 demokappaleesta, joiden pohjalta oli tarkoitus julkaista yhtyeen toinen albumi. Hanke kuitenkin kariutui Love Recordsin konkunrssin myötä.


title: Mummi Kutoo

text: Mummi Kutoo esiintyi kesällä 2005 Humppilassa ystäville ja sukulaisille levynsä 30-vuotisjuhlassa. Humppilan kesäkonsertista on sittemmin muodostunut perinne, jossa on vuosien varrella esiintynyt edustava joukko maan huipputaiteilijoita Reijo Kelasta ja Heikki Laitisesta Pinnin Poikiin, Pihasoittajiin ja Rättö&Lehtisaloon sekä Kasevasta Mikko Perkoilaan ja Sami Kukkaan. Kesällä 2010 Henrik Otto Donner kävi juontamassa Mummi Kutoon esiintymisareenalle.


title: Mummi Kutoo

text: Yhdysvaltalainen digitaalinen myyntipalvelu Anthology Recordings kiinnostui vuonna 2007 Mummi kutoon ainokaisesta ja tarjosi sitä sivustoltaan ladattavaksi. Levyn myötä verkkokaupan valikoimiin päätyi neljä muutakin suomalaista Love Recordsin vanhaa julkaisua: Wigwam-yhtyeen Being, Piirpauken Piirpauke 2, Pekka Pohjolan Pihkasilmä Kaarnakorva ja Jukka Tolosen Tolonen.


title: Parhaan miespääosan Oscar-palkinto

text: Parhaan miespääosan Oscar-palkinto on Yhdysvaltain elokuva-akatemian vuosittain jakama palkinto. Se annetaan elokuva-alalla työskenneelle miesnäyttelijälle, joka on tehnyt erinomaisen suorituksen pääroolissa. Ensimmäinen Oscar-gaala järjestettiin vuonna 1929, jolloin palkinnon vastaanotti Emil Jannings rooleistaan elokuvissa "Viimeinen määräys" ja "Kiusaus". Nykyään ehdokkaat päätetään siirtoäänivaalitavalla elokuva-akatemian näyttelijäosaston sisällä; voittajan valitsevat koko akatemian äänestyskelpoiset jäsenet äänienemmistöllä.


title: Parhaan miespääosan Oscar-palkinto

text: Palkinto on jaettu yhteensä 81 eri henkilölle. Daniel Day-Lewis on saanut eniten palkintoja tässä kategoriassa kolmella Oscarilla. Spencer Tracy ja Laurence Olivier saivat kumpikin yhdeksän ehdokkuutta, enemmän kuin kukaan muu. Vuoden 2018 gaalasta alkaen Gary Oldman on kaikkein tuorein voittaja tässä kategoriassa roolistaan elokuvassa "Synkin hetki".


title: Parhaan naispääosan Oscar-palkinto

text: Parhaan naispääosan Oscar-palkinto on Yhdysvaltain elokuva-akatemian vuosittain jakama elokuvapalkinto. Se annetaan elokuva-alalla työskenneelle naisnäyttelijälle, joka on tehnyt erinomaisen suorituksen pääroolissa. Ensimmäinen Oscar-gaala järjestettiin vuonna 1929, jolloin palkinnon vastaanotti Janet Gaynor rooleistaan elokuvissa "Seitsemännessä taivaassa", "Kadun enkeli" ja "Auringonnousu". Nykyään ehdokkaat päätetään siirtoäänivaalitavalla elokuva-akatemian näyttelijäosaston sisällä; voittajan valitsevat koko akatemian äänestyskelpoiset jäsenet äänienemmistöllä.


title: Parhaan naispääosan Oscar-palkinto

text: Palkinto on jaettu yhteensä 75 eri henkilölle. Katharine Hepburn on saanut eniten palkintoja tässä kategoriassa neljällä Oscarilla. Meryl Streep on ollut ehdolla 17 kertaa (voittaen kahdesti). Vuoden 2018 gaalasta alkaen Frances McDormand on kaikkein tuorein voittaja tässä kategoriassa roolistaan elokuvassa "Three Billboards Outside Ebbing, Missouri".


title: Karunan kirkko

text: Karunan kirkko sijaitsee Karunassa Sauvossa. Kirkko on rakennettu 1908–1910 Josef Stenbäckin suunnittelemana Karunan harmaasta graniitista. Tyyli edustaa kansallisromantiikkaa. Istumapaikkoja on 480. Kirkko on tornillinen pitkäkirkko. Torni on sijoitettu pohjakaavaan epäsymmetrisesti kaakkoon. Etelässä kirkkoon liittyy puolipyöreä eteisabsidi. Kuori on itäpuolessa. Kirkkosalin keskellä olevassa betonisessa tähtiholvissa ja vyökaarissa on köynnöskoristelua, muuten kirkko on sisältä rapattu valkoiseksi. Kirkkoa on luonnehdittu yhdeksi Suomen onnistuneimmista ja kauneimmista kansallisromanttisista kirkoista.


title: Karunan kirkko

text: Ilmari Launis on suunnitellut kirkon alttarilasimaalaukset (""Ristiinnaulittu, jonka juurelta vuotaa elämän veden virta"" sekä sivuilla ""Kalkkia ja leipää kantavat enkelit""). Kirkko on suosittu vihkikirkko. Kellot vuodelta 1689, vanhasta kirkosta, samoin kirkossa olevat viisiäänikertaiset urut ovat vanhasta kirkosta, mutta niiden sijasta käytössä on sähköurut.


title: Karunan kirkko

text: Kun kirkko oli valmistunut, sen vieressä sijainnut Karunan vanha kirkko siirrettiin 1912 Helsinkiin Seurasaaren ulkomuseoon.


title: Scott Joplin

text: Scott Joplin (1867 – 1. huhtikuuta 1917) oli yhdysvaltalainen pianisti ja säveltäjä, joka on ragtime-musiikin tunnetuin ja merkittävin edustaja.


title: Scott Joplin

text: Joplin syntyi Lindenin kaupungissa Texasissa. Hänen vanhempansa olivat afroamerikkalaiset Florence Givins ja Giles Joplin, joka oli vapautettu orja. Joplin oli kuusilapsisen perheen toinen lapsi. Joplinin syntymäajasta on ollut epäselvyyksiä. Tämän artikkelin ehdottama vuosi, 1867, perustuu viimeaikaiseen tutkimukseen.


title: Scott Joplin

text: Vuoden 1871 jälkeen Joplinien perhe muutti Texarkanan kaupunkiin. Joplinin äiti oli siivooja ja osti pojalleen pianon vuoteen 1882 mennessä. Lahjakas Joplin sai ilmaisia pianotunteja saksalaiselta opettajalta, joka opetti hänelle klassista musiikkia, mikä vaikutti Joplinin musiikillisiin näkemyksiin myöhemmin hänen urallaan. Joplin opiskeli säveltämistä George Smith Collegessa Sedalian kaupungissa.


title: Scott Joplin

text: 1880-luvun lopussa Joplin lähti kodistaan ja soitti useissa yhtyeissä sekä esiintyi myös laulajana. Hän matkusteli esimerkiksi Keskilännessä ja kävi New Yorkissa, mutta piti kuitenkin tukikohtanaan Missourin Sedaliaa, johon hän asettui vuonna 1884. Joplin toimi Sedaliassa pianistina mustien herrasmiesten klubeissa nimeltä Maple Leaf ja Black 400.


title: Scott Joplin

text: Vuoteen 1898 mennessä Joplin oli saanut myytyä kustantajalleen kuusi pianosävellystään. Niistä kuitenkin vain yksi, ”Original Rags”, edusti ragtime-musiikkia. Vuonna 1899 eräs Sedaliassa asunut kustantaja julkaisi Joplinilta hänen suosituimman kappaleensa, ”Maple Leaf Ragin”. Joplin sai julkaisusopimuksen mukaan yhden sentin rojaltit jokaisesta myydystä kappaleesta sävellyksensä nuotteja sekä kymmenen ilmaista nuottia omaan käyttöönsä. On arvioitu, että Joplin sai ”Maple Leaf Ragin” nuottien myynnistä noin 360 dollaria joka vuosi teoksen julkaisusta lähtien. Kyseinen kappale nosti Joplinin tärkeimpien ragtime-säveltäjien joukkoon ja kohotti samalla koko musiikintyylin asemaa. Joplin myös palasi ”Maple Leaf Ragin” sävelkulkuihin ja rakenteisiin myöhemmin, kuten kappaleiden ”Sugar Cane” ja ”Cascades” alkuosioissa.


title: Scott Joplin

text: Joplin jatkoi sävellysten kirjoittamista ja hänestä tuli aikansa parhaiten myyvä säveltäjä. Tunnettuja Joplinin kappaleita olivat esimerkiksi ”Easy Winners”, ”The Entertainer” ja ”Cleopha”. Näistä ”The Entertainerin” melodia on nykyään vielä ”Maple Leaf Ragiakin” tunnetumpi. Joplin kirjoitti myös myöhemmin New Yorkiin asetuttuaan kaksi ragtime-oopperaa. Näistä ensimmäinen on kadonnut eikä sitä koskaan esitetty, ja toinenkin, nimeltään "Treemonisha", esitettiin vain kerran Joplinin elinaikana. Joplin joutui säestämään sen itse pianolla, koska orkesteria ei saatu käyttöön.


title: Scott Joplin

text: Joplin oli useamman kerran naimisissa, mutta hänen avioliitoissaan kävi huonosti. Freddie Alexander oli kenties hänen rakkain vaimonsa, mutta tämä kuoli pari kuukautta avioliiton solmimisen jälkeen. Joplin kärsi erilaisista sairauksista ja joutui sairaalaan vuonna 1917. Hän kuoli vielä samana vuonna ja hänet haudattiin newyorkilaiselle hautausmaalle. Ensimmäisen maailmansodan ja ragtimen suosion päättymisen takia Joplinin kuolema ei ollut iso uutinen.


title: Scott Joplin

text: Joplinilta on säilynyt kuusi automaattipianolle nauhoitettua automaattipianon nauhaa, jotka hän soitti vuonna 1916.


title: Scott Joplin

text: Joplinin kuoleman jälkeen ragtime – ja sen mukana Joplin itse – saivat suosiota seuraavan kerran 1950-luvulla, jolloin vuosisadan alun musiikkia muisteltiin nostalgisessa hengessä. Myös elokuva "Puhallus" vuodelta 1973 nosti ragtimen suosiota hetkeksi. Elokuvassa käytettiin Joplinin musiikkia. Seuraavana vuonna Marvin Hamlischin sovitus Joplinin kappaleesta ”The Entertainer” jopa nousi kolmannelle sijalle Billboard-lehden Hot 100 -listalla. Joplinin nähdään nykyään kuuluvan jazz-musiikin tradition keskeisiin varhaisiin hahmoihin, vaikka hänen musiikkinsa ei vielä edustanutkaan jazzia. Joplin itse olisi halunnut yhdistää ragtime-musiikin Euroopan klassisen musiikin traditioon.


title: Scott Joplin

text: Ooppera "Treemonisha" sai vihdoin esityksensä vuoden 1972 tammikuussa, jolloin Robert Shaw johti esityksen Atlantassa. Joplinin alkuperäinen orkestraatio on kadonnut, joten sovittaja T. J. Anderson palkattiin tekemään uusi sovitus. Vuonna 1975 Houston Grand Opera esitti teoksen Gunther Schullerin sovituksena. Tämä versio keräsi myös Broadwaylla yleisöä yhdeksän viikon ajalle ja päätyi levylle Deutsche Grammophonin julkaisemana.


title: Päätäi

text:
Päätäi ("Pediculus humanus" var. "capitis") on väiveiden ja täiden lahkoon kuuluva 2-3 mm pitkä siivetön hyönteislaji, joka loisii ihmisissä. Nykytietämyksen mukaan se on vaatetäin ("Pediculus humanus" var. "humanus") kanssa samaa lajia eikä muodosta edes alalajin tasoista taksonia. Kuoriutumisen jälkeen täi voi olla hyvin vaalea tai melkein musta. Täin väri riippuu usein hiusten väristä.
Päätäit leviävät ihmisestä toiseen, jos esimerkiksi hiukset ovat läheisessä kosketuksessa toisiinsa. Myös päähineitä, vuodevaatteita ja muita tekstiilejä täit käyttävät kulkuvälineinään. Tilaisuuden saatuaan täit viihtyvät kaikenlaisissa päänahoissa riippumatta hiusten pituudesta tai puhtausasteesta. Yleensä puhutaan, että täit viihtyvät pitkissä hiuksissa, mutta eräiden selvitysten mukaan kyseisen loisen on helpompi siirtyä uuteen isäntään, jos tartuttajan hiukset ovat lyhyet.


title: Päätäi

text: Jos täi saa mahdollisuuden päästä hiuksiin, se ei välitä hiusten puhtaudesta tai likaisuudesta.


title: Päätäi

text: Jos päätäitä esiintyy kouluaikana, on suositeltavaa mennä kouluun vasta yhden täinpoistoaineella tehdyn pesukerran jälkeen.


title: Päätäi

text: Päätäit ryömivät lämmön perässä ihmisen päänahkaan ja elävät imemästään verestä. Naaraat kehittävät kuukauden mittaisen elämänsä aikana noin 100 munaa, joista käytetään nimityksiä saivare ja saivar. Saivareiden kuoriutuminen kestää noin 7–10 päivää samoin kuin niiden sukukypsiksi tuleminen. Täi munii vain elinkaarensa loppupäässä. Täit ja niiden toukat ruokailevat kahdesti päivässä. Ravinnotta täit kykenevät elämään vain 1–2 vuorokautta, mutta saivareet voivat pysyä elinkelpoisina vaikkapa tyynyssä 10 päivää, kuoriutumiseensa saakka. Päätäit munivat yleensä korvien taakse tai takaraivolle ja niskaan (pään takaosaan).


title: Päätäi

text: Päätäitartunnan ensioire on päänahan kutiaminen ja yöllä raapiminen. Päänahka voi kutista ajoittain todella paljon, mutta välillä tartuntaa ei edes huomaa kuin pienoisena kutinana. Erityisesti täit pesiintyvät korvien yläpuolisiin hiuksiin ja niskaan. Siellä yleensä näkyvät ensimmäiset saivareet. Elävät täit voivat olla hyvin hankalasti nähtävissä. Täin munat muistuttavat lähinnä seesamin siemeniä ja ovat tiukasti kiinni hiuksen tyvessä, päänahan vieressä. Helposti irtoavat hiutaleet ovat luultavimmin hilsettä.


title: Päätäi

text: Päätäin torjumiseen on apteekista saatavissa täisampoita, mutta ne yleensä tappavat vain eläviä täitä. Tiheää, mielellään metallista kampaa tulee käyttää ahkerasti, jotta ylimääräiset päätäit ja mahdollisuuksien mukaan saivareet saadaan poistetuksi. Kampa tulisi puhdistaa huolellisesti esimerkiksi keittämällä tai jättämällä kampa yön yli etikkaan. Kampausalue tulee myös imuroida, jotta pudonneet saivareet ja täit saadaan talteen. Teipin käyttäminen saivareiden talteen ottamiseen voi olla avuksi.


title: Päätäi

text: Saivareet kiinnittyvät tiukasti hiuksiin, joten niitten irrottaminen on erittäin hankalaa. Kamman kastaminen etikkaan helpottaa saivareitten irrottamista. Jos saivareita ei ole monia, voi ne poistaa myös leikkaamalla yksittäin hiukset, joihin saivareet ovat kiinnittyneet. Äärimmäisessä tapauksessa kaikki hiukset voi leikata alle sentin pituiseksi, joissa täit eivät pysty elämään. Yleensä neuvotaan käyttämään täisampoota toisen kerran noin viikon kuluttua, jotta hoitojen välillä kuoriutuneet täit kuolevat.


title: Päätäi

text: Vuodevaatteet ja kuumuutta kestävät pitovaatteet tulee pestä 60 asteen lämmössä. Päähineitä ja vaatteita voidaan myös pakastaa yli neljä tuntia vähintään -18 °C:n lämpötilassa.


title: Päätäi

text: Täisampoot ovat myrkyllisiä myös ihmiselle, eikä niitä tulisi käyttää liikaa. Luonnonmukaisempia hoitokeinoja ovat muun muassa täitten tukahduttaminen voitelemalla vaseliinia tai majoneesia päähän yön ajaksi ja suihkuhatun asettaminen tämän jälkeen pään päälle sekä täiden karkottaminen eteerisellä öljyllä, kuten laventelilla taikka teepuu- tai bergamottiöljyllä. Näitä hoitokeinoja on kuitenkin käytettävä pitkähkön aikaa (esimerkiksi kolme viikkoa joka toinen yö), jotta kaikki täit varmasti kuolevat. Uudempia hoitoja ovat silikonia sisältävät shampoot, jotka tukehduttavat täit mutteivät ole ihmisille vaarallisia. Tehoaineina näissä käytetään dimetikonia ja oktametyylisyklotetrasiloksaania eli syklometikonia. Muita hoitoaineissa käytettyjä tehoaineita voivat olla malationi ja permetriini sekä greippiuute.


title: Päätäi

text: Kutina voi jatkua useita päiviä hoidon jälkeen. Liiallinen kampaaminen ja täit ovat voineet ärsyttää päänahkaa. Oireet saattavat siis jatkua ilman täi-infektiotakin. Kamman voi ostaa apteekista.


title: Galaktinen Imperiumi

text: Galaktinen Imperiumi (), jota kutsutaan usein pelkäksi Imperiumiksi, on fiktiivinen hallitus "Tähtien sota" -elokuvasarjassa. Se esiteltiin jo vuoden 1977 alkuperäisessä "Tähtien sota"-elokuvassa (myöhemmältä nimeltään "Tähtien sota: Episodi IV – Uusi toivo") ja esiintyi myös sen jatko-osissa "Imperiumin vastaisku" (1980) ja "Jedin paluu" (1983). Esiosatrilogian päätösosassa "" (2005) kerrotaan Imperiumin muodostumisesta. Galaktisen tasavallan ylikansleri Palpatine, todellisuudessa sith-lordi Darth Sidious, uskottelee jedien yrittäneen salamurhata hänet ja syrjäyttää Galaktisen senaatin. Hän määrää kaikki jedit tuhottaviksi ja käyttää sekä heidän että Kloonisodissa Tasavaltaa vastustaneiden separatistien uhkaa perusteena muuttaa Tasavalta Imperiumiksi, turvalliseksi ja vakaaksi yhteiskunnaksi, jota Palpatine hallitsi keisarina. Palpatinen manipuloima senaatti suhtautui päätökseen taputtaen ja hurraten.


title: Galaktinen Imperiumi

text: Vaikka suurin osa Imperiumista ei tiedä Palpatinen sith-henkilöllisyydestä, hänen oppipoikansa Darth Vader on tunnettu ja pelätty ympäri galaksia Palpatinen palvelijana ja jedejä metsästävänä agenttina. "Uuden toivon" tapahtumiin mennessä, Imperiumin hallintotapa oli muuttunut totalitaristiseksi diktatuuriksi.


title: Galaktinen Imperiumi

text: Useimmissa medioissa Imperiumin kuvaillaan edustavan ”tyranniaa, vihaa kaikkia ei-ihmisiä kohtaan, raakaa voimaa ja jatkuvaa pelkoa”.


title: Galaktinen Imperiumi

text: Galaktinen Imperiumi syntyi Vanhan tasavallan romahtamisen jälkeen. Muutoksen siemenet kylvettiin jo Kloonisotien aikaan, sodassa Tasavallan sekä separatistijärjestö Yhdistyneiden aurinkokuntien konfederaation välillä.


title: Galaktinen Imperiumi

text: Elokuvassa "", Kauppaliiton saartaessa planeetta Naboon, senaattori Palpatine suostuttelee kuningatar Padmé Amidalan ehdottamaan Tasavallan senaatille uuden ylikanslerin äänestämistä Finis Valorumin tilalle.


title: Galaktinen Imperiumi

text: Elokuvassa "", Tasavallan senaatti antaa separatistien kasvavan uhan vuoksi Palpatinelle hätävaltuudet kriisin torjumiseksi. Tämän ansiosta Palpatine pysyi virassaan normaalia virkakautta pidempään. Palpatine lupaa palauttaa vallan takaisin senaatille, kun galaksiin on jälleen saatu rauha. Hänen ensimmäinen käskynsä on valtuuttaa Tasavallalle luotu massiivinen klooniarmeija.


title: Galaktinen Imperiumi

text: Palpatinen valta kasvaa nopeasti ja elokuvassa "" hän on jo käytännössä diktaattori. Jedit alkavat epäillä Palpatinen olevan sith-lordi Darth Sidiousin vaikutuksen alaisena. Palpatine ilmoittaa sodan jakuvan, kunnes kenraali Grievous on surmattu. Osa senaattoreista, kuten Padmé Amidala ja Bail Organa, jotka aiemmin tukivat Palpatinea, epäilevät nyt, ettei hän aio pitää lupaustaan valtuuksien palauttamisesta senaatille sodan päätyttyä. Elokuvan aikana Palpatine ja Sidious paljastuvat yhdeksi samaksi henkilöksi, joka oli manipuloinut Tasavaltaa ja separatisteja alusta asti.


title: Galaktinen Imperiumi

text: Kun jediritari Anakin Skywalker saa selville totuuden Palpatinesta, hän kertoo tästä jedimestari Mace Windulle, joka lähtee pidättämään Palpatinea kolmen muun jedimestarin kanssa. Anakin saapuu itsekin Palpatinen toimistoon, vastoin Windun käskyjä, estääkseen Windua surmaamasta tätä. Palpatine oli manipuloinut Anakinin uskomaan voivansa auttaa estämään Anakinin raskaana olevaa vaimoa Padméa kuolemasta synnytyksessä. Toimistossa Palpatine oli surmannut valosapelillaan kaikki pidätykseen osallistuneet jedit Windua lukuun ottamatta. Windu itse oli juuri surmaamaisillaan Palpatinen, kunnes Anakin katkaisi hänen kätensä ja Palpatine pudotti Windun kuolemaan. Anakin kääntyy tämän jälkeen Voiman pimeälle puolelle, tullen Palpatinen kolmanneksi sith-oppilaaksi nimellä Darth Vader.


title: Galaktinen Imperiumi

text: Palpatine julistaa jedit pettureiksi ja Tasavallan vihollisiksi, asettaen täytäntöön käskyn 66, kloonisotilaisiin asennetun salaisen käskyn tappaa näiden jedikomentajat. Darth Vaderin johtama joukko sotilaita surmasi myös jeditemppeliin jääneet jedit. Turvatakseen asemansa ja valtansa, Palpatine muutti Tasavallan Galaktiseksi Imperiumiksi.


title: Galaktinen Imperiumi

text: Kaksi jäljelle jäänyttä jediä, Obi-Wan Kenobi ja Yoda, yrittivät tuhota sithit lopullisesti. Yodan kohdatessa Palpatinen, Obi-Wan kohtasi entisen oppilaansa Anakinin, josta oli tullut Darth Vader. Obi-Wan onnistui haavoittamaan Vaderia, mutta Yodan ja Palpatinen taistelu ajautuu pattitilanteeseen, pakottaen molemmat jedit maanpakoon. Padmén lapset, joiden äiti oli kuollut ja isä kääntynyt sith-lordiksi, luovutettiin adoptioon, kunnes heidän kohtalonsa olisi valmis toteutumaan.


title: Galaktinen Imperiumi

text: Kloonisotien päätyttyä ja ensimmäisen Galaktisen Imperiumin muodostuttua Palpatinella on keisarina rajaton valta. Hän sai ne käsiinsä hätävaltuuksina "Kloonien hyökkäyksen" ja "Sithin koston" tapahtumien aikana. Darth Vader oli keisarin oikea käsi ja pelätty ympäri galaksia. Palpatinen ja Vaderin jälkeen vaikutusvaltaisimpia olivat Imperiumin hallintoneuvoston jäsenet, joista tunnetuimpia olivat Sate Pastage, Ars Dangor, Kren Blista-Vanee sekä Janus Greejatus. Virallisessa jatkumossa neuvostoa johti Mas Amedda, Vanhan tasavallan senaatin entinen varapuhemies. Seuraavien vuosien ajan Palpatine hallitsi galaksia tiukasti vartioidusta palatsistaan Coruscantissa, Vaderin matkustaessa ympäri galaksia pitääkseen yllä keisarin valtaa.


title: Galaktinen Imperiumi

text: Tasavallan aikainen senaatti oli olemassa vielä Imperiumin perustamisen jälkeen, mutta käytännössä sillä ei ollut minkäänlaista valtaa. "Uuden toivon" tapahtumien aikaan Palpatine lakkautti senaatin, huomattuaan monien siellä tukevan Kapinaliittoa. Palpatinen lisäksi todellinen valta kuului vain planeettoja ja sektoreita hallitseville kuvernööreille, joita kutsuttiin moffeiksi. Senaatin lakkauttamisen jälkeen kuvernööreille annettiin täysi valta hallitsemillaan alueilla. Tunnetuin kuvernööri oli suurmoffi Wilhuff Tarkin, joka uskoi, että galaksia hallittiin parhaiten kylvämällä pelkoa.


title: Galaktinen Imperiumi

text: Imperiumi piti voimaansa yllä suurten sotilasvoimiensa kautta, joihin kuuluivat valkohaarniskaiset Imperiumin iskujoukot, valtava tähtialusten laivasto sekä Kuolemantähti, kuun kokoinen avaruusasema, jolla on voima tuhota planeettoja. Ensimmäisen Kuolemantähden suunnitelmat nähtiin jo "Kloonien hyökkäyksessä" ja rakennustyöt aloitettiin "Sithin koston" lopussa. Palpatinen julistuksesta Tasavallan armeija muutettiin keisarilliseksi armeijaksi ja avaruuslaivastoksi. Avaruuslaivastoon kuului miljoonia sota-aluksia, mukaan lukien 26 000 tähtihävittäjää ja miljoonittain TIE-hävittäjiä. Ne toteuttivat keisarin tahdon eri puolilla galaksia.


title: Galaktinen Imperiumi

text: Alderaanin senaattori Bail Organa, Chandrilan senaattori Mon Mothma, ja muut Palpatinen valtaa vastustaneet senaattorit perustivat salaa Liittouman Tasavallan palauttamiseksi. Tämä liike tunnettiin nimellä Kapinaliitto.


title: Galaktinen Imperiumi

text: Aluksi Kapinaliitto koki ensimmäisten vuosien aikana suuria tappioita Imperiumia vastaan. Lisäksi Imperiumi sai valmiiksi Kuolemantähden ja osoitti sen voiman tuhoamalla Alderaanin. "Uuden toivon" lopussa Kapinaliitto saa ensimmäisen merkittävän voittonsa Imperiumia vastaan, kun Luke Skywalker tuhosi Kuolemantähden.


title: Galaktinen Imperiumi

text: Kapinaliiton suurin voitto oli "Jedin paluussa", missä he tuhosivat toisen Kuolemantähden sekä Imperiumin laivaston suurimmat sota-alukset ja niiden komentajat. Taistelun aikana Vader kääntyi takaisin Voiman valoisalle puolelle ja heitti Palpatinen kuolemaan, estäen tätä tappamasta hänen poikaansa Lukea, mutta haavoittui samalla itse kuolettavasti.


title: Galaktinen Imperiumi

text: Toisen Kuolemantähden tuhon jälkeen Imperiumin joukot galaksin keskuksesta Keskikehän alueille pakotettiin antautumaan, kun taas galaksin tuntemattomille lohkoille paenneet joukot kokoontuivat ajan myötä yhteen Imperiumin entisten upseerien johtamaksi järjestöksi Ensimmäinen ritarikunta. Jatkotrilogian elokuvissa, alkaen elokuvasta "", he kävivät taistelua Kapinaliitosta muodostunutta Vastarintaa vastaan.


title: Galaktinen Imperiumi

text: Kapinallisten muodostama Uusi tasavalta taisteli vapauttaaksen galaksin loput kolkat itsenäisiksi hallitsijoiksi julistautuneiden Imperiumin upseerien hallinnasta.


title: Galaktinen Imperiumi

text: "Jedi Prince" -kirjasarjassa, Pimeän puolen profeetoiksi itseään kutsuvat huijarit asettivat uudeksi keisariksi kolmisilmäisen mutantin nimeltä Trioculus, jota he väittivät Palpatinen pojaksi. Sarjan lopussa Palpatinen todellinen poika, Triclops auttoi kapinallisia kukistamaan tämän uuden vihollisen.


title: Galaktinen Imperiumi

text: "Thrawn"-trilogiassa, suuramiraali Thrawn, Imperiumin jäänteiden johtaja ja sotilaallinen nero, saa Uuden tasavallan melkein polvilleen. Kolmannen kirjan lopulla Thrawn melkein kukisti Uuden tasavallan ja Thrawnin tappoi tämän oma henkivartija.


title: Galaktinen Imperiumi

text: "Dark Empire" -sarjakuvissa Palpatine palaa kloonikehossa ja yhdistää Imperiumin hajaantuneet joukot yrittäen vallata galaksin takaisin itselleen. "Empire's End" -sarjakuvassa Palpatine kuitenkin kukistetaan lopullisesti.


title: Galaktinen Imperiumi

text: "Tähtien sodan" luoja George Lucas pyrki siihen, että Galaktinen Imperiumi muistuttaisi esteettisesti ja temaattisesti Natsi-Saksaa sekä hallintomenetelmältään fasismia. Natsi-Saksan tavoin Galaktinen Imperiumi oli diktatuuri, joka perustui yhteiskunnan lujaotteiseen hallintaan, lakkautti demokratian ja jota johti yksi suuri hallitsija. Imperiumi pyrki natsien tavoin luomaan totalitaarisen järjestyksen ja turvautui häikäilemättömään voimankäyttöön saavuttaakseen päämääränsä. Imperiumin iskujoukkojen alkuperäinen nimi "Stormtroopers" muistuttaa nimeltään "Sturmabteilungia", Hitlerin alaisuudessa työskennellyttä puolisotilaallista järjestöä. Darth Vaderin kokomusta haarniska sekä uskollisuus keisaria kohtaan muistuttaa puolestaan natsien "Schutzstaffel"-joukkoja. Imperiumin sotilasupseerien univormut muistuttavat kovasti sekä Natsi-Saksan että 1800-luvun Saksan ulaanien univormuja. Natsi-Saksan lisäksi Galaktisen Imperiumin esikuva oli myös Neuvostoliitto. "Jedin paluun" DVD-kommentiraidalla Lucas myönsi keisarin saapumisen kunniaksi pidetyn seremonian olevan Neuvostoliiton vappuna järjestämän sotilasparaatin inspiroima.


title: Galaktinen Imperiumi

text: Palpatinen valtaannousu ja demokratian muuttuminen diktatuuriksi muistuttaa Julius Caesarin, Augustuksen, Napoleon Bonaparten ja Adolf Hitleriinvaltaannousuja.


title: Galaktinen Imperiumi

text: Palpatinen voiman vakauttaminen ja keisariksi julistautuminen muistuttavat Rooman Octavianusta (myöhemmin Augustus) siinä, että Octavianus manipuloi Rooman senaattia samoin kuin Palpatine Galaktista senaattia; hän laillisti autoritaarisen hallinnon käyttämällä perustusteena senaatin korruptiota, painosti senaattia antamaan hänelle lisävaltuuksia kriisin torjumiseksi, ja valheellisesti lupasi palauttaa vallan senaatille kriisin päätyttyä. Octavianuksen tavoin myös Palpatine luotti vahvasti sotilaalliseen voimaan.


title: Galaktinen Imperiumi

text: Valtasuhdetta Galaktisessa Imperiumissa keisari Palpatinen ja Darth Vaderin välillä on verrattu Adolf Hitlerin "Reichsführer SS:n" Heinrich Himmleriin, sekä myös Joseph Staliniin ja NKVD:n johtaja Lavrenti Beriaan, siinä, että Darth Vader on diktaattorin armoton pääpalvelija.


title: M551 Sheridan

text:
M551 Sheridan oli Yhdysvaltain maavoimien käyttämä tiedustelu-/kevyt panssarivaunu.
Vaunun 152 mm:n tykki-laukaisin oli aikanaan ainutlaatuinen, koska sillä voidaan ampua sekä normaaleja ammuksia että Shillelagh-ohjuksia, sillä sileäputkisilla vaunukanuunoilla voidaan ampua ohjuksia. Vaunun alumiinipanssarointi oli heikko, ja oli erityisen altis sinkoaseille ja miinoille.